टटका खबर, अतवार, २५ अप्रैल – Anjoria\nअप्रैल 25, 2010 news in bhojpuri, टटका खबर\nभाजपा मुसलमानन के खिलाफ नइखे\nभाजपा अध्यक्ष नीतिन गडकरी कहले बाड़न कि भाजपा के छवि जानबूझ के मुस्लिम विरोढ़ी बना दिहल गइल बा जबकि बात अइसन नइखे. कहलन कि पूरा देश में एक कानून के मांग कइसे कवनो समुदाय के विरोधी हो गइल. कहलन कि कवना देश में मुसलमानन खातिर अलगा कानून बा? राममन्दिर का सवाल पर गडकरी कहलें कि ई आस्था के विषय बा आ एकर कानूनी हल ना निकालल जा सके. गोविन्द वल्लभ पंत का समय में सोमनाथ मन्दिर के निर्माण भइल रहे त का पटेल साम्प्रदायिक रहलन?\nकेन्द्र सरकार का गरदन पर एगो अउरी फंसरी लपटाइल\nफोन टेपिंग का मामिला में, जवना में कहल जा रहल बा कि शरद पवार, दिग्विजय सिंह, नीतीश कुमार, आ प्रकाश करात समेत कुछ बड़का राजनेता लोग के फोन टेप कइल गइल, केन्द्र सरकार अझूराइल बिया. ओकरा बुझात नइखे कि कइसे एक एक कर के नया नया बखेड़ा सामने आ रहल बा आ ओकरा हर बेर मामिला सम्हारे के पड़ जात बा. काल्हु एह मुद्दा पर सदन मे गरमागरमी हो के रही आ सरकार सफाई छोड़ के कुछ ना दे सकी.\nबा हिम्मत त हटा के देखाव लोग\nललित मोदी बीसीसीआई के चुनौती दिहले बाड़े कि ऊ इस्तीफा ना दीहें आ बोर्ड में हिम्मत बा त उनका के बर्खास्त कर के देखावे. ओने बोर्ड मोदी के कवनो मोहलत देबे के तइयार नइखे. काल्हु के पुरस्कार समारोह में बोर्ड के कवनो पदाधिकारी ना शामिल भइलें आ हो सकेला कि आज का फाइनलो में बोर्ड के कवनो अधिकारी मौजुद ना रहस. ओने ललित मोदी दहाड़त बाड़े आ इहो कहत बाड़े कि उनका खिलाफ कुछ भइल त बहुते लोग बेनकाब हो जइहें. मतलब त एहसे इहे निकलत बा कि दाल में करिया नइखे, दलवे करिया बा.\nबिहार के फार्मूला अपनावे जा रहल बिया केन्द्र सरकार\nखाद्य सुरक्षा के केन्द्र सरकार के योजना खातिर बिहार सरकार के फारमूला अपनावे के बात चल रहल बा. एह योजना में गरीबी रेखा से नीचे रहे वालन के कूपन दे दिहल जाला कि ऊ कवनो दोकान से अनाज खरीद के तीन रुपिया किलो का दर से भुगतान कर देलें आ दुकानदार बाद में सरकार से बाकि पइसा ले लेला. कुछ अइसने योजना स्वास्थ्यो सुरक्षा में चलावल जा रहल बा जवना के हालत एहिजा बलिया में जवन देखे सुने के मिल रहल बा ई बा कि जम के घपलाबाजी हो रहल बा. बनारस के कुछ अस्पताल खुला नेवता दे रहल बाड़े कि बीपीएल कार्ड ले के आव आ पाँच हजार रुपिया ले के जा. कवनो इलाज करावल जरुरी नइखे. एहिजो के एगो अस्पताल का बारे में हवा गरम बा कि लाखों के फर्जी भुगतान उठावल जा रहल बा.\nजनगणना जाति का आधार पर करावे के मांग कइलें लालू प्रसाद\nलालू प्रसाद कहलें बाड़े कि अबकी के जनगणना में जातियो गिनल जाव जेहसे पिछड़ी जातियन के आगे बढ़े के मौका मिल पावे. जाति के जनसंख्या सही सहि मालूम ना रहला का चलते जातिगण आरक्षण के कोटा में विसंगति बा. अगरी जातियन के बुझात बा कि पिछड़ी जाति बेसी आरक्षण ले जात बाड़े जबकि वास्तविकता एकरा उलटा बा.\nदुनिया भर से मुसलमान उद्यमी जुटीहें अमेरिका में\nमुसलमानन का बीच आपन छवि दुरुस्त करावे का फेर में अमेरिका दुनिया भर के मुस्लिम उद्यमियन के सम्मेलन २६ अप्रैल से वाशिंगटन में करा रहगल बा जवना में हिन्दुस्तानो से प्रतिनिधि शामिल होखिहें. अनुमान बा कि ५५ देशन के पौने तिन सौ उद्मी एह सम्मेलन में शरीक होखिहें.\nमेडिकल कालेजन में १२ हजार सीट बढ़ावल जाई\nकेन्द्रीय स्वास्थय मंत्रि गुलाम नबि आजाद काल्हु एगो कैँसर अस्पताल के उद्घाटन करत कहलें कि अगिला तीन साल में देश में मेडिकल कालेजन में बारह हजार सीट बढ़ावल जाई. कहलन कि निवेशक उच्च स्तर के मेडिकल कालेज खोले के तइयार बाड़े बाकिर योग्य शिक्षकन के कमी बा एही चलते समय लाग रहल बा.\nफेसबुक पर रुड़ी के जाली अकाउण्ट\nसोशल साइटन पर अक्सरहां देखे के मिलेल कि लोग कवनो मशहूर आदमी के फोटो आ नाम इस्तेमाल कर के जाली प्रोफाइल बना लेलें. ओह प्रोफाइलन पर शामिलो होखे वाला लोग गलतफहमी में रहेला कि हम एगो मशहूर आदमी से दोस्ती बना रहल बानी. अइसने एगो मामिला में रुड़ी शिकायत कइले बाड़े कि उनका नाम सेकेहू फेसबुक पर जाली प्रोफाइल बनवले बा.\nनक्सलवाद से जूझे खातिर बन्दूक बा बतियावे के जरुरत बा\nलालू प्रसाद कहले बाड़े कि नक्सलियन से निबटे में बन्दूक से सफलता ना मिली. जरुरत बा ओह लोग के बातचीत का मेज पर ले आवल जाव. केन्द्र सरकार के ऊ इहो सलाह दिहले बाड़न कि नक्सलियन से बतियावे खातिर नीतीश के आगे कइल जाव त सफलता मिल सकेला.\nसचिन तेंदुलकर काल्हु आपन जनमदिन मनवलन\nक्रिकेट के बेताज बादशाह सितारा सचिन तेंदुलकर काल्हु मुकेश अंबानी का साथे आपन जनमदिन धूमधाम से मनवले जवना में मुंबई इण्डियन्स के पूरा टीम शामिल भइल. सचिन के कोशिश रही कि आजु के फाइनल मैच उनकर टीम जीत लेव. पता ना का फिक्स भइल बा? के जानत बा? हो सकेला कि साल दूसाल बाद पता चले कि तीसरको आइपीएल के मैच फिक्से रहुवे जइसे कि दुसरका का बारे में अब कहल जा रहल बा.


भोजवुड में छवलसि मेघा घोष के खूबसूरती के बदरी… – Anjoria\nभोजपुरी इंडस्ट्री में अब एगो अइसन घटा छावत बा जवना के नाम ह मेघा घोष… .मेघा घोष के चेहरे के मुस्कान बाकी अप्सरा के जलवा धुंधला मत कर देव ! वइसे मेघा घोष उड़ीसा अउर बंगाल में अपना खूबसूरती के बरसात कर चुकल बाड़ी. साऊथ के अनेके फ़िल्म कर चुकल बाड़ी मेघा घोष.\nरविकिशन के अपोजिट फिल्म “आपन माटी आपन देश” से भोजपुरी इंडस्ट्री में कदम रखे वाली मेघा साऊथ के फिल्मन में व्यस्त होखे का चलते “भैया के साली ओढ़निया वाली” छोडे पड़ल रह. लेकिन अब फेर भोजवुड में अपना हुस्न के जलवा बिखेरे आ गइल बाड़ी मेघा घोष. मेघा घोष जल्दिये नज़र अइहें टॉकी फ्रेम्स के बैनर तले बनत निर्माता स्वप्नदीप के फिल्म “राजा के रानी से प्यार हो गईल” में, जवना में मेघा एगो शहरी लड़की के किरदार कइले बाड़ी. ई एगो रोमेंटिक फिल्म ह. एह फिल्म में मेघा के किरदार अपना प्यार के हासिल करे खातिर कवनो हद से गुजरे के तइयार बा.\nअब देखल जाव कि फिल्म “राजा के रानी से प्यार हो गईल” में का मेघा अपना प्यार के हासिल कर पइहे ???\n(स्रोत -स्पेस क्रिएटिव मीडिया)


बेमतलब औकातो के थाह लाग गइल – बतंगड़ 43 – Anjoria\nबेमतलब औकातो के थाह लाग गइल – बतंगड़ 43\nJul 2, 2017 बतंगड़, बेमतलब औकातो के थाह लाग गइल\nमोदी जी के सरकार बनला का बादे से हरमेश कुछ ना कुछ अइसन होत गइल जवन मुश्किल से बरदाश्त करत गइल आदमी. बाकिर अबकी जवन भइल तवन त सीधे बरदाश्त का बाहर हो गइल बा. मीडिया का त पेटे प लात मरले जात बाड़न. एगो ऊ जमाना रहल जब मीडिया में बसल दलाल पत्रकार भा पत्रकारीन तय करा देत रहुवी कि केकरा के मंत्री बनावल जाव, केकरा के कवन विभाग दीहल जाव. आ एगो अब इहो जमाना आ गइल बा जब मीडिया के बड़को बड़का मुद्दन के थाह नइखे लागे दीहल जात. अब राष्ट्रपति के चुनावे के मसला ले लीं. सभे आपन आपन तुक्का लगावत कबो इनकर त कबो उनुकर नाम उछालत अपना के खोजी पत्रकार देखावे बतावे में लागल रहुवे. बाकिर जब नाम सामने आइल त सभका ठकुआ मार दिहलसि. एक जमाना में झाड़ू लगावे के कमिटमेंट देबे वाला आ घर के रसोई के जिम्मा संभाले वाली के एह ओहदा प बइठा दीहल जात रहुवे. वइसनके केहु के अबकियो खोज लीहल गइल रहीत त कवन हरजा हो जाइत. वइसन ना त आडवाणी भा जोशी के एह पद प बइठावल जा सकल रहुवे. कवनो दलिते के चुने के रहल त साक्षी महाराज भा साध्वी निरंजन के चुनल गइल रहीत. अइसन कवनो नाम सामने आइल रहीत त सेकूलर मीडिया के रोजी रोटी कुछ दिन ले तर माल वाला हो गइल रहीत. बिना केहू के नेता चुनले सगरी विपक्ष एकजुटा हो सकत रहुवे. बाकिर विभाजनकारी राजनीति करे वाली भाजपा विपक्षो में विभाजन करा दिहलसि. 2019 के पहिले के भूमिका बनावे में लागल विपक्ष के एके वार में छिन्न भिन्न करा दीहल गइल. आ एगो अइसन दलित के सामने ले के आ गइल भाजपा जेकरा खिलाफ केहू के भड़कावल नइखे जा सकत. ना त सवर्ण शिकायत कर पावत बा ना अवर्ण. आ अब जब अवर्ण सामने आ गइल त अचके में एगो सवाल सामने आ गइल कि काहे ना देश के राजनीती के सवर्ण, अवर्ण, विवर्ण आ निवर्ण में ढाल दीहल जाव. अगड़ा, पिछड़ा, दलित, आ गैर-हिन्दू का जगह सवर्ण, अवर्ण, विवर्ण आ निवर्ण के इस्तेमाल में आलंकारिक प्रवाह आ सकेला. करेरो बाति मुलायमियत से कहल जा सकेला. त बुद्धिजीवियन का सोझा सवर्ण, अवर्ण, विवर्ण आ निवर्ण के ई सवाल फेंकत हम फेरु आम आदमी के स्टाइल में लवटत बानी.\nआम का सीजन में आम आदमी के हालत ओह मैंगो रिपब्लिक जइसन हो गइल बा जेकरा के काट चूस लिहला का बाद कूड़ा प फेंक दीहल गइल होखे. आम आदमी के स्वांग करत आआपियन के अलगे शिकायत बा कि ओकरा के दूनू ओर से दूरदुरा दीहल गइल बा. राष्ट्रपति चुनाव में समर्थन खोजत सभका दुआरी गइल भाजपा के गोल बाकिर आआपा कीहाँ ना आइल. भाजपा विरोध के तूतूही बजावत सोनिया कांग्रेस आ उनुकर दुमछल्ला आआपा के चिन्हऊ ला तइयार नइखन. बाकिर साँच पूछीं त मीडिया के दलालन के हाल आआपियनो ले खराब बा.\nमीडिया में बहुते लोग के दाना पानी एही प चलेला कि ऊ लोग अपना मुखबिरन का सहारे खबर से पहिले के खबर खबर उजागर करे ला जानल जालें. आ अगर मोदी सरकार अइसहीं चलत रह गइल त कइसे काम चली. अबहीं त लोग इहे माने लागल बा कि फलां के नाम फलां ओहदा खातिर लीहल जात बा त तय बा कि ऊ नइखन चुनाए वाला. अब आडवाणी जी बिहारी बाबू से शिकायत पोस सकेले कि ऊ उनकर नाम काहे आगे ले अइलें. कुछ भेटाइबो ना कइल आ बेमतलब औकातो के थाह लाग गइल.\nचतुर बनिया आ सड़क छाप गुन्डा – बतंगड़ 42\nनानी कही बतिया रे, आइल हमार नतिया रे – बतंगड़ 44\nनारी-जगत पुस्तक चर्चा सतमेझरा सरोकार\nJul 18, 2021 Editor\nनिबन्ध नीक-जबून पुस्तक चर्चा भाषा सतमेझरा समीक्षा\nApr 2, 2021 Editor


खबर भोजपुरी में (शनिचर, 13 दिसंबर 2014) – टटका खबर\nखबर भोजपुरी में (शनिचर, 13 दिसंबर 2014)\n(शुक, 12 दिसंबर के खबर)\n12 दिसंबर का दिने राष्ट्रपति भवन में समारोह कक्ष के उद्घाटन का मौका पर राष्ट्रपति प्रणव मुखर्जी, उपराष्ट्रपति मो॰ हामिद अंसारी आ प्रधानमंत्री नरेन्द्र मोदी.\nसारधा चिट फंड घोटाला में पश्चिम बंगाल के मुख्यमंत्री ममता बनर्जी के नजदीकि आ राज्य के परिवहन मंत्री मदन मित्रा के शुक का दिने सीबीआई गिरफ्तार क लिहलसि. गिरफ्तारी पर ममता बनर्जी झनझना गइल बाड़ी काहे कि सीबीआई के घेरा उनुको खिलाफ बढ़ल आवत बा. बाकिर ममता बनर्जी चुनौती देत बाड़ी कि केन्द्र सरकार में बेंवत होखे त उनुको के गिरफ्तार क देखावे. कहली कि अस्पताल में भरती मदन मित्रा से भेंट करे जइहें आ उनुका के मंत्रीमंडलो से ना हटइहें चाहे एकर परिणाम जवन होखो. भाजपा नेता सिद्धार्थ नाथ सिंह के कहना बा कि नैतिकता का आधार पर ममता के इस्‍तीफा दे देबे के चाहीं.\nकोयला खंड आबंटन घोटाला मामला में झारखंड के मुख्‍यमंत्री रहल मधु कोडा, आ मुख्‍य सचिव रहल अशोक कुमार बसु अउर छह जने दोसरो लोग के सीबीआई आरोपी बनवले बिया. आरोप पत्र सीबीआई के विशेष अदालत में पेश क दिहले बिया सीबीआई. मामला के सुनवाई 22 दिसम्‍बर के होखी.\nमहाराष्‍ट्र के मुख्‍यमंत्री देवेन्‍द्र फडनवीस शुक का दिने भ्रष्‍टाचार निरोधी ब्‍यूरो के इजाजत दे दिहलन कि सिंचाई घोटाला मामला में राष्‍ट्रवादी कांग्रेस पार्टी के नेता अजित पवार, छगन भुजबल आ सुनील तटकरे के खिलाफ जांच शुरू कर सकेले. राज्य के गृह मंत्रालय पहिलहीं जाँच के इजाजत दे दिहले बावे.\nलोकसभा में शुक का दिने कोयला खदान विशेष प्रावधान विधेयक-2014 ध्वनिमत से पारित क दिहल गइल. अब ओह 204 गो कोयला खंड के फेरू आवंटित करे के रास्ता साफ हो गइल बा जवनन के आवंटन सु्प्रीम कोर्ट रद्द क दिहले रहुवे.\nतेजाब फेंकला से घवाहिल पीड़ितन के राहत देबे ला केन्द्र सरकार एगो मुआवजा कोष बनावे पर काम करत बिया. एह मामिला पर संसद में बहस के बाद सरकार एसिड नियंत्रण विधेयक-2014 वापस ले लिहलस.\nस्विस बैंकों में जमा करिया धन का बारे में पहिलका बड़ खुलासा करत केन्द्र सरकार बतवलसि कि एच एस बी सी के सूची में शामिल भारतीयन का खाता में 4489 करोड़ रूपिया जमा बा. एह लोग में से 79 लोग का खिलाफ आयकर विभाग के कार्रवाई शुरु हो गइल बा.\nऔद्योगिक उत्पादन में पिछला अक्टूबर में 4.2 फीसदी के गिरावट आइल बा. पिछला दू बरीस में ई सबले खराब गिरावट भइल बा. विनिर्माण क्षेत्र के खराब प्रदर्शन आ पूंजीगत अउर उपभोक्ता सामान के उत्पादन में कमी का चलते अइसन भइल बा. बाकिर पिछला सरकार का समय बहाल रिजर्व बैंक के गवर्नर एह बाबत कुछ करे के तइयार नइखन लउकत. आम जनता के संतोष लायक बा कि खुदरा महँगाई कम होखल जात बा आ लगातार पाँचवा महीना में कमी दर्ज भइल बा. बाकिर सब कुछ का बावजूद निराशाजनक माहौल का चलते शुको का दिने शेयर बाजारन में गिरावत के दौर जारी रहल.\nउत्‍तर प्रदेश में आगरा पुलिस जबरिया धर्म बदलवावे के आरोपी किशोरी लाल बाल्‍मि‍की के गिरफ्तारी पर पांच हजार रूपिया के ईनाम घोसित कइले बिया. किशोरी लाल फरार बतावल जात बाड़न.\nशुक का दिने एडिलेड क्रिकेट टैस्‍ट मैच के चउथा दिन के खेल फूरा होखे का बेरा ले ऑस्‍ट्रेलिया आपन दुसरकी पारी में पांच विकेट का नुकसान पर 290 रन बना के भारत पर 363 रन के बढ़त ले लिहले बावे.\nपटना नगर निगम के आयुक्त कुलदीप नारायण के निलंबन के विरोध करत भाजपा आ वामपंथी गोलन के कहना बा कि भूमाफियन के दबाव का चलते ई कइल गइल बा. एह निलंबन से आईएएस अफसरानो नाराज बाड़े.\nबिहार राज्य मदरसा शिक्षा बोर्ड के अध्यक्ष मुमताज आलम के मनमानी तरीका से बिना कापी जँचले नंबर चढ़ावे का चलते पद से हटा दिहल गइल बा. सुबूत छुपावे खातिर मदरसा बोर्ड ओह कापियन के पहिलही रद्दी में बेच दिहले बिया.\nबिहार होमगार्ड के जवान अब से साठ साल का उमिर पर रिटायर होखीहें आ ओह लोग के पहिले से दुगुना धन, तीन लाख रुपिया, रिटायर होखे बेरा दिहल जाई.\nबाढ़ टीसन पर शुक का सबेर में आनंद विहार-गुवाहाटी नॉर्थ ईस्ट एक्सप्रेस आ किउल-पटना भोजपुर सवारी गाड़ी में टक्कर हो गइल. एह हादसा में केहू के घवाहिल भा मरे के कवनो खबर नइखे. सवारी गाड़ी के दू गो डिब्बा पटरी से उतर गइल.\nसिवान जिला के दाहा नदी से तीन गो नवजात शिशुअन के लाश मिलला का बाद पुलिस मामला के तहकीकात करत बिया.\nकानपुर में मेट्रो रेल सेवा शुरु करावे के जानकारी दिहलन यूपी के मुख्यमंत्री अखिलेश यादव.\nपश्चिमी उत्तर प्रदेष में इलाहाबाद हाई कोर्ट के पीठ बनावे का बारे में दू गो केन्द्रीय मंत्रियन के बयान का खिलाफ शुक से इलाहाबाद हाई कोर्ट के वकील लोग बेल शुरु क दिहले बा. दोसरा तरफ बाईस गो पश्चिमी जिलन के वकील पीठ बनवावे खातिर हड़ताल पर चल गइल बाड़े.\nहर साल 21 जून को अन्तर्राष्ट्रीय योग दिवस के रूप में मनावल जाई. संयुक्त राष्ट्र महासभा एह बारे में भारत के प्रस्ताव मंजूर कर लिहले बिया. एह बारे में जानकारी राज्यसभा के सभापति मोहम्मद हामिद अंसारी दिहलन.


Bhojpuri film industry finest comedians who performs amazing in film Bhojpuri Spl: एक से एक धाकड़ कॉमेडियन से भरलs बा भोजपुरी फिल्म इंडस्ट्री, पढ़ीं... – News18 Hindi\nBhojpuri Spl: एक से एक धाकड़ कॉमेडियन से भरलs बा भोजपुरी फिल्म इंडस्ट्री, पढ़ीं...\nभोजपुरी फिल्म में एक से बढ़कर एक कॉमेडियंस हैं.\nभोजपुरी फिल्म (Bhojpuri Movie) में कए गो कॉमेडियन बाड़ें, जे अपना धाकड़ एक्टिंग से फिल्म के सुपरहिट बनावे में महत्वपूर्ण भूमिका निबाहे लन जा.. आज कॉमेडियन के तीसरा कड़ी में पढ़ीं अउर लोगन के बारे में...\nLast Updated : January 29, 2021, 14:23 IST\nभोजपुरी सिनेमा के पिछला दौर के कॉमेडियन हरी शुक्ला अउर एह दौर के कॉमेडियन मनोज टाइगर, आनंद मोहन, प्रकाश जैस आ सी. पी. भट्ट के चर्चा हो चुकल बा. अब आगे आधुनिक भोजपुरी सिनेमा के कुछ अउर कॉमेडियन लोग के बात कइल जाय –\nसशक्त अभिनेता आ टाइमिंग वाला कॉमेडियन संतोष श्रीवास्तव-\nसंतोष श्रीवास्तव भोजपुरी कॉमेडियन के रूप में स्थापित कलाकार हवें. आज़मगढ़ के चकपुरन्दर में जनमल संतोष अपना फ़िल्मी करियर के शुरुआत 1999 में हिंदी फिल्म आधी रात से कइलें जवन उत्तरप्रदेश के पहिला टैक्स फ्री फ़िल्म रहे आ अंध विश्वास पर आधारित रहे. जवना मे उनकर पुलिस इंस्पेक्टर के भूमिका रहे. साल 2004 में भोजपुरी फ़िल्म ससुरा बड़ा पइसावाला बनल जेमें संतोष भोला के भूमिका निभा के हास्य अभिनेता के रूप में आपन हाजिरी दर्ज करवलें. उनके उम्दा रोल वाला फिल्म ससुरा बड़ा पैसावाला, दरोगा बाबू आई लव यू, बंधन टूटे ना, भईया हमार, दुलहिनिया नाच नचाये, मंगल सूत्र, दामाद जी, जाड़े में बलमा प्यारा लगे, देवर जी, सुहाग, इंसाफ, बॉर्डर, रिक्शावाला आई लव यू आदि बा.\nससुरा बड़ा पइसावाला के भोला शारीरिक रूप से त बड़ बा पर मानसिक रूप से अभियो बच्चे बा एही से ऊ कवनो भी बात कहsता त ओह में हंसी पैदा हो जाता. ओकर एगो डायलॉग बा, जब क्लास में मास्टर जी पूछsतारें कि नौ सौ चूहा खा के बिल्ली कहाँ चली? खाली स्थान भरे के बा के बताई?? भोला भी काफी दिमाग लगावला के बाद जवाब देता कि मास्टर साहब, नौ सौ चूहा खाके बिल्ली हगे जाई. एतना सुनते सिनेमा हॉल में बइठल पब्लिक सीटी अउरी ताली बजावे लागे आ जब सिनेमा हॉल से बाहर निकले त आपस मे ई प्रश्न पूछ के खूब एन्जॉय करे.\nफिल्म दरोगा बाबू आई लव यू में हवलदार खरोचन के रोल संतोष के पसंदीदा रोल में से एक ह. फिल्म में मनोज तिवारी इंस्पेक्टर बनल बाडन. हर काम उल्टा पुल्टा करे वाला हवलदार खरोचन अपना बेवकूफी वाला हरकत से दर्शक के हंसावत बा. हवलदार खरोचन अउरी ओकर साथी नोचन के जोड़ी दर्शक के लोटपोट होखे खातिर मजबूर कर देता. ई जोड़ी ओह टाइम बहुत मशहूर भइल. दिनेश लाल निरहुआ के फिल्म बॉर्डर में ऊ भिंडी पांडे के रोल में रहलें. उनकर पत्नी ओह एरिया के विधायक बाड़ी अउरी ऊ अपना पत्नी के पीए. जब भी भिंडी पांडेय कवनो सलाह देलें त ऊ उल्टा हो जाला आ उनके अपना पत्नी के हाथे झापड़ खाये पड़ेला माने भिन्डी पाण्डेय जब-जब मुँह खोलेलें तब तब झापड़ पड़ेला. दर्शक एह सीन के खूब एन्जॉय करेलें.\nनिरहुआ अउर खेसारीलाल यादव के फिल्मन में लगातार देखाई देबे वाला संजय महानंद छत्तीसगढ़ के रहे वाला हवन. उहवां ऊ 2001 से लेके दस साल ले लगातार छत्तीसगढ़ी फिल्म कइले. ऊ साल 2012 में मुम्बई आके दूगो हिंदी फिलिम में काम कइले. उनका प्रकाश झा के फिलिम “चक्रव्यूह” में अच्छा रोल रहल. संजय के बैकग्राउंड थिएटर से जुड़ल बा. उनकर पिता जी भी थिएटर से रहले. संजय 16 साल के उम्र में अपना करियर के शुरुआत कइलें. मुम्बई अइला के बाद उनका के 2013 में फिलिम “निरहुआ हिंदुस्तानी” में निरहुआ के छोट भाई के रोल ऑफर भइल रहे, फेर उनका लगातार फिलिम मिले लागल. अभी ले संजय लगभग 30 गो भोजपुरी फिलिम कर चुकल बाड़े.\nउनका पांच बेहतरीन फिल्मन में बा “निरहुआ हिंदुस्तानी” जेकरा में ऊ स्कूल के चपरासी बनल बाड़े, जे बहुते मज़ाकिया बा. आम्रपाली दुबे भी एही फिलिम से डेब्यू कइले रहली. आम्रपाली शहर से आइल नया नवेली दुलहिन के रोल में रहली. बकौल संजय, “एह फिलिम में हमार खर्राटा वाला सीन अउर बाहर शौच के दौरान कुछ लोगन के साथे हमार कॉमिक बातचीत दर्शकन के बहुत पसंद आइल रहे.“ उनकर अगिला बेहतरीन फिलिम “राजा बाबू” में उनकर कैरेक्टर गोधना के रहल, जे बातूनी हजाम रहे. एही फिलिम से उनका पहचान मिलल. उनकर तीसरा बेहतरीन फिलिम ह “मेहंदी लगा के रखना”, जेकरा में ऊ खेसारीलाल के बचपन के दोस्त बनल बाड़न अउर दूनों लोग खूब शरारत करत बाड़न. एह फिलिम के अधिकतर सीन बहुत पॉपुलर बा. उनकरा खातिर फिलिम “राम लखन” में एगो पैरेलल स्टोरी लिखल गइल रहे, जेकरा में ऊ एगो लइकी के चाहत बाड़न अउर उ लइकी अपना मतलब खातिर उनकर इस्तेमाल करतिया. उनकर पांचवां फिलिम “निरहुआ हिंदुस्तानी 2” के तकिया कलाम- अउर ना त का लोगन के जबान पर चढ़ गइल बा.\nमहेश आचार्य भी संजय महानंद के तरह अधिकतर फिल्म में हीरो के दोस्त बनल बाड़न. हालांकि उनकर ज्यादातर फिलिम खेसारीलाल के साथे बा. औरंगाबाद बिहार के रहे वाला महेश पहिले कोरियोग्राफर रहले. उ साल 2014 में आइल फिलिम ‘ए बलमा बिहारवाला’ से अपना अभिनय के शुरुआत कइले. ऊ अभियो डांस डायरेक्ट करेले लेकिन उनकर कॉमेडी में ढ़ेर डिमांड बा. बतौर कॉमेडियन उनकर अब तक 35 गो फिलिम आ चुकल बा. बकौल महेश उनकर पांच गो यादगार किरदारन में से एक खेसारीलाल के फिलिम “प्यार झुकता नहीं” में हीरो के दोस्त वाला रोल बा. महेश कहेले कि उनकर अउर खेसारीलाल के कॉमिक टाइमिंग बहुते मिलेला, एही से फिलिम के उ सीन निखर जाला.\nफिल्म संघर्ष में उनकर रोल एगो बुद्धू आदमी के रहल, जेकरा में उनकर लाठी चार्ज वाला सीन खूब पॉपुलर भइल रहे. महेश “ए बलमा बिहारवाला” में फ्रॉड गिरधारी मामा के रोल कइलें जे खेसारी अउर उनका भाई के आपन ठसक देखा के मुम्बई बोला लेता. साल 2017 में आइल फिलिम “जानम” में ऊ अउर खेसारी बाड़े, ओमे महेश लांड्री के स्टाफ के रोल में बाड़न. मालिक अउर स्टाफ के बीच नोंकझोंक से कॉमेडी क्रिएट होता अउर ऊ सीन बहुते मजेदार बन जाता. उनकर अन्य मजेदार परफॉर्मेंस वाला फिल्मन में खेसारी के साथे कुली न 1, चिंटू के साथे ससुराल, कल्लू के साथे आवारा बलम अउर सात कॉमेडियन के लेके बनल फिलिम” लागल रहा बताशा” के नाम लिहल जा सकेला. (लेखक मनोज भावुक भोजपुरी सिनेमा के वरिष्ठ स्तंभकार हैं.)\nBhojpuri bhojpuri actors Bhojpuri Cinema News in Bhojpuri भोजपुरी भोजपुरी न्यूज


मल्टीप्लेक्स में दूसरका सप्ताह में प्रवेश कइलसि ‘दिलेर’ – Anjoria\nमल्टीप्लेक्स में दूसरका सप्ताह में प्रवेश कइलसि ‘दिलेर’\nडा. सुनील के चर्चित फिलिम ‘दिलेर’ एगो नया रेकार्ड बनवलसि जब पहिला बेर कवनो भोजपुरी फिलिम बिहार के मल्टीप्लेक्स दूसरको हफ्ता में जारी रहल आ उह दर्शकन के भारी भीड़ संगे. पटना के मल्टीप्लेक्स सिने पॉलिश के दावा बा कि दर्शकन के ‘दिलेर’ बहुते पसंद आवत बा. ट्रेड पंडितन के अंदाजा बा कि ई फिलिम कम से कम चार हफ्ता ले मल्टी प्लेक्सन में चली. आ जवना तरह से दर्शक एह फिलिम के हाथो हाथ उठवले बाड़न ओहसे सिंगलो स्क्रीन थियेटर में से ‘दिलेर’ जल्दी ना उतरी.


जुग जुग जिअसु ललनवा – भोजपुरी सोहर – Anjoria\nमई 26, 2018 जुग जुग जिअसु ललनवा, भोजपुरी सोहर\nभोजपुरी के ई पारम्परिक सोहर गीत भोजपुरी फिलिम पिया के गाँव में फिलिमावल गइल रहुवे. एकर संगीत दिहले रहलें मशहूर संगीतकार चित्रगुप्त आ किरदार निभवले रही मीरा माधुरी.\nएह गीत के यू ट्यूब पर इण्डिया सिंह का नाम से फरवरी 2009 का दिने डालल गइल रहुवे आ तबसे एकरा के 63,43,784 लोग देख चुकल बा. अचरज ई देख के भइल कि एह गीत के अढ़ाई हजार से अधिका लोग नापसंद कइले बा. शायद ओह लोग के एकर फिल्मांकन नीक ना लागल होखी.\nराउर राय का बा एह गीत का बारे में ?\nमलेशिया में 21 जुलाई के जुटीहें भोजपुरी सिनेमा के तमाम दिग्गज


कांग्रेस आ भाजपा के नीतियन के पूंजीपरस्त बतवले मुलायम – टटका खबर\nलखनऊ 21 अक्टूबर (वार्ता) समाजवादी पार्टी.के अध्यक्ष मुलायम सिंह यादव कांग्रेस आ भाजपा.के नीतियन के गरीब विरोधी आ पूंजीपरस्त बतवले बाड़े.\nसपा के राज्य कार्यकारिणी के बईठक में बोलत मुलायम सिंह यादव कहलन कि आज के हालात मे लोकसभा चुनाव मे उनुका पार्टी के महत्वपूर्ण भूमिका रही. साम्प्रदायिक आ विघटनकारी ताकतन के कामयाब नइखे होखे देबे के. कांग्रेस बदलाव नइखे चाहत. ओकर जनविरोधी काम आ घोटाला का चलते ओकर फेर से सरकार में आइल सम्भव नइखे. कांग्रेस आ भाजपा दुनु के नीती गरीब विरोधी आ पूंजीपरस्त बा. जनता एहनी के नकारे के मन बना चुकल बिया.\nमुलायम सिंह यादव कहलन कि लोकसभा चुनाव नजदीक बा त कई तरह के साजिश रचल जाई. कांगेस भाजपा के बहुमत नइखे मिले वाला . जनता एहन से ऊब के अब तेसर विकल्प चाहत बिया. कहलन कि सपा कार्यकर्ता चुनाव के गम्भीरता से लेसु. राज्य सरकार जवन विकास के काम कइले बिया ओकरा के जन जन ले पहुंचावसु. कांगेस के राज मे मुसलमानन के बहुते बेकद्री भइल बा. भाजपा राज मे गुजरात में उनकर कत्लेआम भइल बा. जबकि समाजवादी पार्टी सरकार मुसलमानन के भाषा, संस्कृति, आ पहचान के सम्मान दिअवले बिया. सपा हमेशा से धर्मनिरपेक्षता खातिर लडत आइल बिया आ आजुवो मुसलमानन के भरोसा सपे पर बा.\nएही बइठक में पार्टी के प्रदेश अध्यक्ष आ मुख्यमंत्री अखिलेश यादव कहलन कि राज्य सरकार जनहित मे जतना काम कइले बिया ओकर अनदेखी करत विपक्ष अनर्गल आरोप लगावत बावे. कहलन कि प्रदेश के आर्थिक बुनियादी ढांचा मजबूत कइल जात बा, सडक आ बिजली के इंतजाम होखत बा आ प्रदेश विकास मे रफ्ता पकडत बा. कहलन कि लोकसभा चुनाव के एहले बढ़िया मौका ना मिली. हमनी के चाहीं कि सपा के अधिका से अधिका सीट पर जितवाए ला कमर कस लीं.\nTags: अखिलेश यादव, मुलायम सिहं यादव, सपा


बतकुच्चन – ९८ – Anjoria\nबतकुच्चन – ९८\nFeb 22, 2013 बतकुच्चन\nकेहू ढुकल, केहू ढुकावल, आ केहू ढुका लागल देखत रहि गइल. ढकना, ढकनी, ढाकल, तोपल त बहुते सुनले बानी आजु ढुकले पर चरचा कर लिहल जाव. ढुकल आ घुसल दुनु के मतलब एके जस होला. धेयान दीं एके जस, एके ना. काहे कि घुसल कहला में तनी सीनाजोरी, उदण्डता के झाँस आवत बा. ठीक ओही तरह जइसे देश में घुसपैठियन के जमात छाती ठोक के घुस आइल बा. एह दौरान ऊ सीमा पर घूस दे के आइल, एहिजा अइला क बाद घूस दे के कागज पत्तर, वोटर कार्ड बनवा लिहले स आ ओहनी के अतना बड़हन जमात हो गइल कि अब ऊ घूंसा तान के देश के राजनीतिक गोलन के अपना अँगुरी पर नचावत बाड़े आ राजनीतिक गोलो ओकनीए का भरोसे चुनाव जीते का फेर में लागल बाड़ें. होखे के चाहत रहे कि एह लोग के देश का सीमा में ढुके से रोकल जाव बाकिर जेकरा पर रोके के जिम्मेदारी रहल सेही ओकरा के ढुकवावत गइल आ जिनका पर भरोसा रहे कि ऊ ढुका लागल जायज नाजायज देखत रहीहें आ नाजायजन के कानून का घेरा में ले अइहें उहो आपन काम ना कइलन. मानल जा सकेला कि अतना बड़हन सीमा पर लोग के ढुकला से एकदमे रोक पावल असंभव ना त मुश्किल जरूर बा. बाकि घुसे वालन के त रोकल चाहत रहे जवन हो ना सकल.\nसरकारो बार बार भरोसा देले कि अब सैनिक खरीदारी में दलालन के ढुके ना दिहल जाई आ हर बेर कवनो ना कवनो घपला घोटाला सामने आवते रहेला. आजु जब लिखे बइठल बानी त हेलीकाप्टर खरीद के घोटाला के चरचा जोर पर बा. सरकार मूड़ी नववले चुप्पी सधले रहुवे कि एह देश के लोग के कुछ अता पता लागी ना आ मामिला शांत पड़ जाई लोग भुला जाई. बाकिर इटली के सरकार के गलती देखीं कि अपने सरकारी कंपनी के मुखिया के धर दबोचलसि के काहें घूस दिहलें हेलीकाप्टर सौदा खातिर. आ जब इटली सरकार ओकरा के जेल में डाल दिहलसि त अपनो सरकार के साँस उभचुभ होखे लागल बा आ कहल जात बा कि मामिला के गहन जाँच करावल जाई. सभे जानत बा कि ओह भा कवनो जाँच के कवन नतीजा निकले वाला बा. आसमान से पाताल ले हर जगहा ई ढुकल लुकाइल बाड़ें सँ. एकनी के पइठ हर जगहा बा. एगो कहावत ह कि “खैर, खून, खाँसी, खुशी, बैर, प्रीत, मधुपान. रहिमन दाबे ना दबे, जाने सकल जहान.” बाकिर घपलेबाज लागल रहेलें, ढुका लागल, हर सौदा में आपन जोगाड़ बइठावे ला. आ उनुका इहो मालूम बा कि ढुके के ठौर ना मिली त घुसल कइसे जाई. घूस दे के ना त घूंसा तान के. अलग बाति बा कि घूंसा ताने के जरूरत कमे पड़ेला. हर जगहा अइसनका लोग मौजूद बाड़ें जे कुछ ना कुछ घुस ले के ढुकावे ला तइयार बइठल बाड़ें. बस मालूम होखे के चाहीं कि के ढुकवा सकेला.\nचलत चलत अब रउरा के इहो बतावत चलीं कि ई ढूका पुराण आजु कइसे याद पड़ गइल? एगो मास्टर साहब एक बेर अपना विद्यार्थियन से पूछले कि “मे आई कम इन” का बदले सबसे कम शब्द में का कहल जा सकेला कि पूरा अर्थ आ जाव. तरह तरह के सुझाव विद्यार्थियन का तरफ से आइल. आ ओह में सबले कम शब्द के, साँ कहीं त एके शब्द के, सवाल रहल कि “ढूकीं?” मास्टर साहब ई जवाब सुनि के गदगद हो गइल रहले. आ आजु उहे कहनिया याद पड़ गइल त हमरा कल पड़ल. ना त आजु के बतकु्च्चन ला कुछ ढुकते ना रहुवे दिमाग में. आ जसहीं कहनिया याद पड़ल हम लगनी ढकचे आ ढेंचू ढेंचू करे.


टटका खबर : शुक, 31 जुलाई 2015 (अबेर) – टटका खबर\nउत्तर प्रदेश खेल देश-दुनिया बिहार\nJul 31, 2015 News in Bhojpuri, कांवर यात्रा, क्रिकेट मैच, गोरखपुर, टटका खबर, बांगला देश, मोतिहारी, राहुल गाँधी, सावन, हिन्दू आतंकवाद\nलोकसभा में गृहमंत्री राजनाथ सिंह शुक का दिने कांग्रेस के याद दिअवलन कि यूपीए सरकार का दौरान ‘हिंदू आतंकवाद’ के जुमला गढ़ के देश में आतंकवाद का खिलाफ लड़ाई के कमजोर क दीहल गइल. एह बात ला हाफिज सईद तब सरहले रहुवे यूपीए सरकार के. कहलन कि मोदी सरकार अब एह तरह के शर्मनाक हालात ना आवे दी. कहलन कि आतंकवाद आतंकवाद होले ओर कवनो मजहब भा जाति ना होखे. एह मुद्दा पर संसद आ देश में एका होखे के चाहीं.\nत्रिपोली आ ट्यूनिस से भारत लवटत चार गो भारतीय अध्यापकन के लीबिया में इस्लामिक स्टेट अपहरण क लिहले रहुवे बाकिर ओहमें दू जने के छोड़वा लीहल गइल बा आ बाकिओ दुनू के छोड़वावे के कोशिश जारी बा. शुक का दिने भारत सरकार का तरफ से एह बात के जानकारी दीहल गइल. विदेश मंत्री सुषमा स्वराज एह पर खुशी जतवले बाड़ी.\nजम्मू कश्मीर के एगो कांग्रेस विधायक शुक का दिने सकरलन कि मुंबई के बम धमाका से पहिले आ बाद का दौरान ऊ तीन बेर टाइगर मेमन से भेंट कइले रहलें आ टाइगर मेेमन तब बतवले रहुवे कि मुंबई धमाका ओकरे करवावल ह.\nआजु अधरतिया से भारत आ बांगला देश का बीच जमीन आ जनता के अदला बदली के समझौता लागू हो जाई आ दुनू देश के नक्शा हमेशा हमेशा खातिर बदल जाई. अदला बदली वाला लोग नवम्बर महीना ले आपन सामान ले के अपना देश में जा सकी. अइसन लोग अब अपना जमीन मकान वगैरह के सौदा कर सकेला. आजु रात से बांगलादेश में रहल 51 गो बस्ती पर भारत के झंडा लहरे लागी जबकि भारत में रहल 111 गो बस्तियन पर बांगला देश के.\nत्रिपुरा के राज्यपाल तथागत रॉय एगो ट्वीट क के कहले बाड़न कि ख़ुफ़िया एजेंसियन के चाहीं कि याक़ूब मेनन के जनाजा में शामिल ओह लोग पर नजर राखो जे याकूब के रिश्तेदार ना रहुवे. काहे कि अइसन लोग में संभावित आतंकिओ रहल होइहें.\nदेश के राष्ट्रपति रहल अब्दुल कलाम के भतीजा के कहना बा कि परिवार के मालूम नइखे कि चाचा का लगे का आ कतना संपति रहुवे ना ही कवनो वसीयत छोड़ गइला का बारे में जानकारी बा. हँ मरे से पहिले एक बेर ऊ अपना बड़ भाई से जरूर कहले रहलन कि उनुका बाद उनुका छोटमोट संपति के देखभाल करत रहीहें.\nपूणे के फिल्म एंड टेलीविजन इंस्टीट्यूट ऑफ इंडिया के विद्यार्थियन के आन्दोलन के बढ़ावा देबे चहुँपल राहुल गाँधी कहलन कि संघ के लोग मिडियोकरन के बढ़ावा देलें. एह पर तंज कसत वित्त मंत्री अरुण जेटली पूछले बाड़न कि औसत दर्जा, मीडियोकरन, के बढ़ावा देबे वाला बात का कांग्रेसो पर लागू होले जे राहुल के आपन नेता बना लिहले बिया.\nकेंद्र सरकार शुक का दिने लोकसभा में साफ कह दिहलसि कि बिहार भा कवनो राज्य के विशेष श्रेणी के दरजा ना दीहल जाई. बाकिर बिहार खातिर एगो स्पेशल पैकेज देबे का बारे में सोचल जात बा जवना पर आखिरी फैसला अबहीं नइखे भइल.\nजदयू के प्रचार का जवाब में भाजपा का तरफ से नया नारा दीहल गइल बा कि सात बरीस ले भइल विकास, ओकरा बाद से बंटाधार. भाजपा के इशारा शुरु के सात बरीस ले गठबन्हन सरकार के रहला का दौरान बिहार के विकास का ओर बावे आ ओकरा बाद एहमें आइल गिरावट ओर जनता के धेयान खींचल गइल बा.\nबिहार सरकार गया के गहलौर निवासी दशरथ मांझी के जीवन पर बनल फिलिम ‘मांझी द माउंटन मैन’ के बिहार में टैक्स फ्री कर दिहले बिया. शुक का दिने कैबिनेट का मीटिंग में ई फैसला लीहल गइल.\nराष्ट्रीय लोकदल के अध्यक्ष अजित सिंह आरोप लगवले बाड़न कि सपा सरकार जइसन बेईमान आ लूटेरा सरकार नइखन देखले. कहलन कि मुलायम के परिवार के 22 लोग यूपी पर राज करत बा. एह लोग के बस तीन गो जनपद से मतलब बा बाकी जनपद चुल्हे भाँड़ में जासु एहलोग के का!\nसंसद के बवाल से आजिज आ गइल केन्द्र सरकार चाहत बिया कि सगरी गोल के बइठक बोला के एह मामिला के तोड़ निकालल जाव बाकिर कांग्रेस फेरू साफ कर दिहले बिया कि एह तरह के बइठक में तबहिए जाई जब कवनो ठोस प्रस्ताव सरकार का तरफ से सामने आई. कांग्रेस के मनसा साफ बा कि बतिया पंचे के रही बाकिर खुंटवा रहिए पर रही!\nगाय के मांस खाए के बात सकारेवाला आ सु्प्रीम कोर्ट के जज रह चुकल न्यायमूर्ति मार्कंडेय काटजू का खिलाफ दिल्‍ली के एगो अदालत में दायर याचिका शुक का दिने खारिज हो गइल काहे कि अदालत कहलसि कि काटजू के बयान अभिव्यक्ति के आजादी से जुड़ल बा.\nसावन महीना में होखे वाला कांवर यात्रा खातिर सुरक्षा बढ़ा दीहल गइल बा आ वाराणसी, अयोध्या, मथुरा, अउर चित्रकूट समेत अनेके तीर्थन पर पूरा चौकस राखल गइल बा पुलिस के. कांवरियन का बीचे ओइसने ड्रेस में पुलिसो तैनात रही जेहसे बारीकि से नजर राखल जा सकी.\nबलिया आ गोरखपुर समेत पूर्वांचल के अनेके जनपद में आजु शुक का दिने निकहा बरखा होखे के खबर बा. चार दिन ले मौसम अइसने रहे के उमेद जतवले बावे मौसम विभाग. वाराणसी में गंगा नदी के पानी बढ़ गइला का चलते ओहिजा एक महीना ले नाव चलावे पर रोक लगा दीहल बा.\nकथाकार आ उपन्यासकार मुंशी प्रेमचन्द के जयंती पर आजु यूपी में अनेके जगहा कार्यक्रम आयोजित क के उनुका के श्रद्धांजलि दीहल गइल, वाराणसी के लमही में आजु खास आयोजन भइल.\nगोरखपुर के शाहपुर इलाका के झरना टोला में एके परिवार के चार लोग के जान मार दीहल गइल बा. घर के दरवाजा पर बाहर से ताला लागल रहुवे. पड़ोसियन के शिकायत पर पुलिस ताला तूड़ के लाश बरामद कइलसि. हत्या कुछ दिन पहिले कइल गइल लागत बा.\nपटना उच्च न्यायालय जदयू के चार गो बागी विधायकन के विधानसभा सत्र में शामिल होखे के अनुमति दे दिहलसि. सुप्रीम कोर्ट चार जने के सदस्यता पहिलहीं बहाल कर चुकल बा. अब आठो बागी विधायक विधानसभा में मौजूद रहीहें. एही में के एगो विधायक राजेश्वर राज के दावा बा कि एक दर्जन जदयू विधायक जल्दिए भाजपा में शामिल हो जइहें.\nपूर्वी चंपारण जिला के मोतिहारी में डीएवी स्कूल के दसवीं के एगो छात्र के गरदन रेत के मुआ दीहल गइल बा. ओकर लाश चांदमारी मुहल्ला में एगो बोरा में बंद मिलल बा.\nबम्‍बई शेयर बाजार में आज लगातार तिसरा दिने लिवाली जारी रहला का चलते सेंसेक्स 409 अंक आ निफ्टी 111 अंक का बढोतरी ले के बंद भइल. बैंकन के शेयर में सबले बेसी लिवाली रहल.\nबिना सब्सिडी वाला एलपीजी सिलेंडर के दाम शुक का दिने 23.50 रुपिया हर सिलेंडर पर घटा दीहल गइल. 1 जुलाई के एकर दाम 18 रुपिया घटावल गइल रहे. पेट्रोल आ डीजलो के दाम में कमी कइल गइल बा. पेट्रोल के दाम में हर लीटर पर 2.43 रुपिया आ डीजल के दाम में 3.60 रुपिया के कमी कइल गइल बा.\nश्रीलंका में शुक का दिने एगो चुनावी सभा में गोलीबारी होखला का चलते एगो औरत के मौत हो गउवे. सभा का खतम होखत घरी कुछ बंदूकधारी दू गो गाड़ी से अइलें आ आवते गोली चलावल शुरु क दिहलें. ओह घरी ले वित्त मंत्री रवि करणनायके भाषण दे के जा चुकल रहलें. एह घटना के दोष पहिले राष्ट्रपति रहल महिंदा राजपक्षे के गोल के बतावल जात बा.\nबर्मिंघम में होखत क्रिकेट मैच में इंग्लैंड ऑस्ट्रेलिया के आठ विकेट से हरा के एशेज़ सीरिज में दू एक से आगे हो गइल बा. सीरिज में कुल5गो टेस्ट मैच होखे वाला बा जवना में से तीन गो हो चुकल.\n2022 के शीतकालीन ओलम्पिक खेलन के मेजबानी बीजिंग के मिल गइल बा. ऊ एह दौड़ में अल्माटी के हरा दिहलसि. अब बीजिंंग पहिला अइसन शहर बन जाई जहाँ गरमी आ जाड़ा दुनू वाला ओलम्पिक करावल गइल होखी. साल 2008 में बीजिंग गरमी का समय वाला ओलंपिक के मेजबानी कइले रहुवे.\nटटका खबर : शनिचर, 1 अगस्त 2015 (सबेर)


प्रयोगकर्ता वार्ता:Vaibhavsadh - विकिपीडिया\nस्वागतम्! नमस्कार Vaibhavsadh जी, भोजपुरी विकिपीडिया पर राउर बहुत स्वागत बा!\nVaibhavsadh जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 22,746 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Vaibhavsadh&oldid=626270" से लिहल गइल\nएह पन्ना पर आखिरी बेर संपादन 24 सितंबर 2018 के 05:46 बजे भइल रहल।


दास मलूका कह गए सबके दाता राम ! – Anjoria\nचलीं तनी एह जानल सुनल कहावत के व्याख्या कइल जाव. सोचल जाव कि आखिर अजगर चाकरी काहे ना करे, पंछी काम काहे ना कर सँ आ आखिर राम का लगे देबे खातिर अतना धन आइल कहवाँ से ?\nअजगर के चाकरी ना कइल कहीं ओकर असकतिया होखला के चलते त नइखे ? आ कि अजगरनी से शादी का बेरा ओकरा अतना दहेज मिल गइल कि ओकरा अब कुछ करे के जरुरते ना पड़े आ ऊ आराम से टँगड़ी पर टँगड़ी चढ़वले बइठल रहे. आखिर कवनो त कारण होखी ओकरा काम ना कइला के ?अगर सही में अइसन बा कि बिना कामे कइले ओकरा सबकुछ भेंटा जाला त हमनियो खातिर अइसने कुछ इंतजाम होखे के चाहीं जेहसे नौकरी पावे खातिर हमनी के लमहर लाइनन में ना लागे के पड़े, कॉलेज से डिग्री लिहला का बाद दुआरे दुआरे ना भटके के पड़े, आ हमनी के बापन के सिफारिश ले के दोसरा का आगा मुँह ना खोले के पड़े.\nआ पंछी कहीं हमनी के नेतवन से त ना सीख लिहलसि बेकाम रहे के. कहीं ऊ आरक्षण का सहारे त पंछियन का दल में शामिल नइखे हो गइल ? आ पंछी के काम ना कइला के ओकर बीबी कइसे देखेले ? का ओकरा तनिको खराब ना लागे कि सभकर मरद काम करत बा आ ओकर निठल्लू बइठल बा ? आ अइसन निठल्लू पंछी अपना बाल बच्चन का सोझा कइसन चरित्र देखावत बा ?\nरहल सवाल राम जी के दिहला के, त का उनुका आजु का व्यावसायिक उथलपुथल से कवनो फरक नइखे पड़त ? अगर उनुका लगे सही में अतना धन बा त दुनिया में अतना हाहाकार काहे मचल बा ?काहे सबही परेशान बा ? सबले बड़ बाति ई कि उनुका अतना धन भेंटाइल कहवाँ से ? का उनुको लगे स्विस बैंक में खाता बा ? हे प्रभू अगर राउर दास मलूका के कहल साँच बा त हमार निहोरा बा आप से कि आपन धन अइसे मत लुटाईं. बाँटही के बा त ओह किसानन में बाँटी जे रात दिन आपन खून पसीना बहा के अनाज त उगा ले लें बाकिर अपने लड़िकन का सोझा दू जून के रोटी ना परोस पावे. अगर रउरा आपन प्रभुता बनवले राखे के बा त अपना तरीका में तनी बदलाव ले आईं महाप्रभु !\nबहरहाल दास मलूका जी के इ कहल जहां एक तरफ प्रभु के प्रभुताई पर सवाल उठावत बा दोसरा तरफ उनुका पर भरोसो जगावत बा. अब ई रउरा पर बा कि पानी के गिलास आधा खाली बा कि आधा भरल ?\nएह विषय पर बहुते कुछ लिखल जा सकेला. अगर रउरा लागत बा कि एह पर आगा लिखल ठीक रही त जरुर बताईं.\nविकास जी के ई रचना उनुका ब्लॉग पर पढ़ के मन ना मानल आ ओकर भोजपुरी अनुवाद करि के रउरा सोझा परोस दिहनी.\nPrevious Post: दीपक दूबे के कैरियर बुलन्दी पर बा\nNext Post: डा. प्रभुनाथ सिंह के याद में\nबहुत नीमन लागल विकास जी के व्याखाया दास मलूका जी के दोहा पर .\nbahut bahut shukriyaa amritanshu bhaii..


काजल के चुनावी टिकट आ कुछ अउर खबर – Anjoria\nभोजपुरी अभिनेत्री काजल निषाद के उत्तर प्रदेश विधानसभा के अगिला साल होखे वाला चुनाव में कांग्रेस पार्टी गोरखपुर ग्रामीण सीट से आपन उम्मीदवार बनवले बिया. भोजपुरी फिल्म “शादी बियाह” में अभिनय खातिर सराहल गइल काजल बहुते धारावाहिकन में काम कर चुकल बाड़ी. सब टीवी के शो “लापतागंज” में काजल निषाद एगो चुनौतीपूर्ण भूमिका करत बाड़ी. काजल भोजपुरी का अलावे हिन्दी आ गुजरातियो फिलिमन में काम कर चुकल बाड़ी. (शशिकांत सिंह, रंजन सिन्हा)\nसुदीप पाण्डेय अभिनीत फिल्म “कुर्बानी” देखे खातिर दोसरको हफ्ता में भीड़ उमड़ल आवत बा. फिल्म में सुदीप के किरदार एगो मुस्लिम नौकर के बा जे अपना मलकिनी के खुश राखे खातिर सब कुछ कुर्बान कर देत बा. एह फिल्म के नायिका बाड़ी सुहासिनी. (संजय शर्मा)\nसुदीप पाण्डेय आजकल अपना फिलिम “लाज” के शूटिंग में व्यस्त बाड़े. एह फिल्म में उ राबिनहुड का तरह के डकैत बनल बाड़े जे ठाकुर जमींदार के अत्याचार से गाँव के लड़िकियन आ गाँवो के रक्षा करत बा. सुदीप पाण्डेय के ई किरदार उनुका एक्शन स्टार वाली इमेज का चलते मिलल. एह फिल्म में सुदीप का साथे अनारा गुप्ता, रिंकु घोष आ गुंजन पंत बाड़ी.(संजय शर्मा)\nजलाराम प्रोडक्शन के “धमाल कईला राजा” अउर “काली” अबही प्रोडक्शने का दौर में बा, तबले जलाराम प्रोडक्शन दू गो अउरी फिल्म बनावे के एलान कर दिहले बा. अगिला फिल्म “राजपूत पवन सिंह” खातिर तुलिप सिंह आ पवन सिंह के साइन कइल गइल बा. प्रोड्यूसर रमण नैय्यर के एह फिल्म के निर्देशन रामदेवन करीहें. “राजपूत पवन सिंह” एगो जांबाज़ पुलिस ऑफिसर के कहानी बा, जे दिलेरी से अपना फर्ज़ के अंजाम देऽता. तुलिप सिंह के किरदारो अनोखा बा. जलाराम प्रोडक्शन के दोसरका फिल्म खातिर रवि किशन के साइन कइल गइल बा. एहू फिल्म के हीरोइन तुलिप सिंह बाड़ी. एह तरह दू गो ऑन फ्लोर अउर दू गो अप कमिंग फिलिमन का साथे जलाराम प्रोडक्शन इंडस्ट्री पर आपन दबदबा बनवले राखल चाहत बा.(स्पेस क्रिएटिव मीडिया)\nमहुआ टीवी के डांस रियलिटी शो “नाच नचैया धूम मचैया” में एह हफ्ता पवन सिंह के धमाल देखे के मिलल. पवन सिंह अपना फिलिम “ट्रक ड्राइवर” प्रोमोट करे आइल रहले आ साथ में रहली नायिका अंजना सिंह आ नायक प्रदीप पाण्डेय चिंटू. अबकी का एपिसोड में स्मृति सिन्हा अपना पार्टनर प्रदीप का साथे एगो शानदार प्रस्तुति दिहली. एह के देख सगरी जज आश्चर्यचकित रह गइले.(प्रशान्त निशान्त)\nआजु काल्हु मुंबई के चप्पा चप्पा पर हैदर काजमी के रंगबाजी देखे के मिल जाई. भोजपुरी फिल्म “रंगबाज” के पोस्टर पूरा मुंबई में देखे के मिलत बा. ई पहिला बेर भइल कि कवनो निर्माता कवनो सुपर स्टार के ओकर मुँहमाँगा दाम ना दे के प्रचार पर खूब खरच कइलसि आ ओकर फायदो मिलल. मुंबई में पहिलका हफ्ता पचीस लाख रुपिया के फायदा मिलल बा. बिहार में ई फिल्म पचासा लगा चुकल बिया आ उहो पूरा बम्पर कलेक्शन का साथे. (शशिकांत सिंह)\nभोजपुरी सिनेमा अबही ले ठाकुर, हवेली आ शहर से पढ़ के गाँवे आइल नायिका भा नायक ले सीमित रहत रहे. बाकिर अब एगो फिलिम में सेना से निलंबित अधिकारी एगो फारेस्ट आफिसर के गद्दार साबित कर के ओकर पूरा परिवार बरबाद करे वाला देश का साथे दुश्मनी करे वाला गद्दार के कहानी देखे के मिली. एह फिल्म में पूरा बारह गो स्टार देखे के मिलिहें. डा॰ विजाहत करीम के बनावल एह फिल्म के शूटिंग गोरखपुर में करावल गइल बा.(शशिकांत सिंह)\nब्राउन आई इंटरटेनमेंट का बैनर में बनल फिल्म “सुगना” के एह घरी गाना खूब से सुनल जात बा. अजय ओझा के बनावल आ निर्देशित एह फिल्म के संगीत टी सीरीज पर जारी भइल बा. फिल्म के मुख्य कलाकारन में आदित्य ओझा, राजीव दिनकर, काजल राघवानी, कल्पना शाह आ प्रमोद माउथो बाड़े. (शशिकांत सिंह)


’प्यार मोहब्बत जिंदाबाद’ के शूटिंग बिहार के बाल्मिकी नगर में शुरू भइल – Anjoria\nबाबा वैद्यनाथ फिल्म्स के बैनर तले बनत निर्माता, निर्देशक, गीतकार, विनय बिहारी के फिलिम ’प्यार मोहब्बत जिंदाबाद’ के शूटिंग बिहार के बाल्मिकी नगर में शुरू हो गइल बा. पूरा तरह से रोमाटिंक ई फिलिम प्रसिद्ध गीतकार विनय बिहारी के बनावल पहिलका भोजपुरी फिलिम होई.\nएहमें पवन सिंह आ पाखी हेगड़े पर रोमाटिंक गाना कुल्लु, मनाली, आगरा के ताजमहल, आ दिल्ली के खुबसुरत लोकेशन पर फिल्मावल गइल बा. विनय बिहारी के गीत संगीत मे बनल सगरी गाना सुने वाला आ फिलिम देखे वालन के आकर्षित करी.\nएह फिलिम के छायांकन प्रमोद पाण्डेय, आ नृत्य निर्देशन कानू मुखर्जी के बा.\nमुख्य कलाकारन में पवन सिंह, पाखी हेगड़े, अर्चना सिंह, विनय बिहारी, आनंद मोहन, ब्रजेश त्रिपाठी, प्रिया पाण्डेय आ शाहीद शम्स बाड़े.


अयोध्या पर फैसला आ गइल, बहुते इन्तजार का बाद – Anjoria\nअयोध्या पर फैसला आ गइल, बहुते इन्तजार का बाद\nअक्टूबर 1, 2010 अयोध्या, साझी संस्कृति\nई का फैसला आइल. एहमें जतना कानूनी पेंच रहुवे ओकरा से कहीं बेसी सियासी आ भावनात्मक मसला रहुवे. फैसला के बड़ा समुझदारी वाला आ सभका पसन्द के कहल जा सकेला. एकरा बावजूद अगर केहू का मन में कवनो दुर्भावना आवत बा त ई हमनी के भारतीय संस्कृति आ मिश्रित समाज व्यवस्था का उल्टा होखी. फैसला भारतीय लोकतंत्र का पूरा अनुरुप बावे.\nवो कहते हैं तुम्हारा है\nजरा तुम एक नजर डालो.\nवो कहते हैं, बढ़ो माँगो\nजरुरी है न तुम टालो.\nमगर अपनी जरुरत है बिल्कुल अलग इससे\nठहरो हमे साँचों में मत ढालो.\nएह फैसला के ले के पूरा देश डरल सहमल रहुवे. अब जवन फैसला आइल बा तवना के राजनेता साँप सीढ़ी के खेल मत बनावसु. हमनी के ई देखे के बा कि हमरा देश का लोकतांत्रिक व्यवस्था में अदालत के सम्मान बा. हमनी के देश में पंथ निरपेक्षता आ लोकतंत्र के बात खाली संविधाने के अंतर्गत ना होला, बलुक हमनी का एकरा के अपना रोजमर्रा का जिनिगीओ में चरितार्थ करीले. दुनिया के देखा देबे के बा कि हमनी का सबले पहिले अपना देश के नागरिक हईं जा. हिन्दू भा मुसलमान होखला का शर्त से पहिले भारतवासी हईं जा. एहिजा इहो चर्चा बेहद जरुरी बा कि एगो आम भारतीय का जिनिगी में रामजन्मभूमि भा बाबरी मस्जिद के ओतना महत्व नइखे जतना कि दोसरा चीजन के.\nहमरा फुरसत कहाँ बा रोटी का गोलाई का चक्कर से\nना जाने केकर मन्दिर ह, ना जाने केकर मस्जिद ह.\nना जाने के अझुरावेला सीधा सच्चा धागन के.\nपिछला चार सौ साल में देश में जवनो सार्थक आ रचनात्मक कोशिश भइल वा ऊ सब मेल मिलाप आ सद्भावना के नजीर बा. पता ना आपन टीआरपी बढ़ावे का चक्कर में लागल इलेक्ट्रानिक मीडिया के नजर अतना कमजोर काहे बा कि ओकरा ई ना लउके कि बस अयोध्ये फैजाबाद के जुड़वा शहर में ना, बलुक पूरा हिन्दुस्तानी समाज का आपसी सद्बावना में पर्याप्त नमक आ मिठास बा. वइसे अपना के तरक्की पसन्द कहे वाला आ पश्चिमी चश्मा पहिरले लोगन के ई सद्भावना रास ना आवे. ओह लोग के कबहियो कवनो कीमत पर गोस्वामी तुलसीदास आ मीर अनीस के समन्वित स्पंदन महसूस ना हो सके.\nअगर हिन्दू आँधी हवें आ मुसलमान तूफान हवें\nत आवऽ दुनु यार मिल के कुछ नया कर लिहल जाव.\nआवऽ नजर डालल जाव कई अहम सवालन पर\nकई कोना अन्हार बा रोशनी करावल जाव.


ई निबंध ओह छात्र का कापी से लिहल गइल बा जवना के निबंध प्रतियोगिता में पहिला जगहा मिलल बा. निबंध क विषय रहे ट्रेड फेयर -\nट्रेड फेयर देखके हमनी का पता लागऽता कि ट्रेड चाहे जइसन होखो, करे वाला ओकरा के फेयरे माने ले. ट्रेड फेयर में पाकिस्तानी स्टाल वाला दिल्लीये क माल पाकिस्तान का नाम पर महंगा बेचत रहले. हो सकेला कि पाकिस्तानो में भारते के नाम पर पाकिस्तानी माल मिलत होखे. दूर के ढोल सुहावन लागे भा ना, दूर के माल जरुरे सुहाना लागेला. दिल्ली वाले दिल्ली के बजाय कराची का माल खरीदे में दिलचस्पी देखावेले. सुनी ला कि कराची वाले चीनी आइटम लेबे ले, बम से लेके लिपस्टिक ले.\nएह तरह खऱीदला बेचला से रिश्तन में मजबूती आवेला. भारत पाकिस्तान के संबंध मजबूत करे के एगो उपाय इहो बा कि दुनु तरफ के लोग के एक दोसरा क ग्राहक बना दिहल जाव. एने वाके समोसे ले जा के ओने बेचें, ओने वाले छोले भटूरे ले आ के एने बेचस. तरह तरह के परस्पर कारोबार बढ़ावे के सुपरिणाम सामने आई. हिंदुस्तान आ पाकिस्तान वालन के झगड़ा खतम हो जाई. अपना गाहकन से केहू ना झगड़े. चीन आ पाकिस्तान में एही चलते झगड़ा ना होखे, दुनु एक दोसरा के गाहक हउवन.\nवइसे चीनो के माल के गाहक ट्रेड फेयर में रहले. इंडिया में सगरी घटिया माल चीन के आइटम बताके बेचल जाला. चांदनी चौक के एगो दुकानदार के कहनाम बा कि चीनो ले घटिया माल हमनी का बना सकी ला, बाकिर माल चीने के बिकाला. इंडिया वाले एही तरकीब के इस्तेमाल करे ले आ देसीओ आइटम चीन के बनल बता के बेच देले. सगरी होशियारी पाकिस्तानियने में नइके. इंडियो वाला कम नइखन.\nजेबकटो कम नइखन, एह बात क अंदाजा अकसरहा ट्रेड फेयर में हो जाला. कतना कारोबारी आपन पंडाल लगाके जतना ना कमा पावस, बिना पंडाल लगवले जेबकट ओहले बेसी कमा ले ले. एहीसे पता चलेला कि जवन धंधा पंडाल लगाके ना कइल जाव, ओकरो कारोबारी ट्रेड से फेयर कमाई कर ले जाले.\nजवना घरी ट्रेड फेयर चलेला, ओह घरी दिल्ली में दूइये तरह के कैटेगरी होला, एक त ऊ लोग, जे ट्रेड फेयर देख आइल बा, दोसरे ऊ लोग जे ट्रेड फेयर देखके नइखे आइल. ट्रेड फेयर में जाये वाला पता ना काहे ओहिजा से लवटी के ई बतावल ना भुलास कि ऊ ओहिजा से का का खरीद के ले आइल बाड़न. कई घरपरिवार में शांति बनल रहे, एकरा खातिर जरुरी बा कि सरकार ट्रेड फेयर से लवटि के ओकर किस्सा सुनावे पर कानूनी रोक लगा देव.\nहँ, बाकिर दिल्ली के माल के पाकिस्तानी माल बता के बेचे वालन पर रोक ना लागे के चाहीं. पाकिस्तानी झूठन देख के संतोष होला कि मामिला दुनु तरफ एके जइसन बा.


भारत से फ्रांस के संबंधन के नया रफ्तार देबे के जरूरत बतवलें इमैनुएल मैक्रों – टटका खबर\nनयी दिल्ली, 10 मार्च (वार्ता). भारत से फ्रांस के संबंधन का साथही सामरिक साझेदारी के ‘नया रफ्तार’ देबे के जरूरत रेघरियवलें भारत के यात्रा पर आइल फ्रांस के राष्ट्रपति इमैनुएल मैक्रों.\nआजु एहिजा प्रधानमंत्री नरेन्द्र मोदी का साथे शिष्टमंडल स्तर के वार्ता का फ्रांस के राष्ट्रपति इमैनुएल मैक्रों कहले कि – दुनु देशन के बीच सामरिक भागीदारी बहुते अहम बा.\nआजु दुनु नेता का मौजूदगी में रक्षा, शिक्षा आ आव्रजन समेत कई तरह के सहयोग के समझौतन पर दस्तखत कइल गइल.\nफ्रांस के राष्ट्रपति इमैनुएल मैक्रों कहलें कि फ्रांस चाहत बा कि भारत ओकर बड़का सामरिक साझीदार बने काहे कि दुनु देशन के नजरिया एके जइसन बा. अंतरिक्षो का क्षेत्र में दुनु देश के साझा लक्ष्य बा आ दुनु देश सौरो ऊर्जा का क्षेत्र में साथे मिलके काम कइल चाहत बाड़ें.\nदुनु देशन के सभ्यता का बीच के संबंधन का बारे प्रधानमंत्री नरेन्द्र मोदी के कहल बाति के समर्थन करत मैक्रों कहलें कि पर्यटन आ संस्कृतिओ का क्षेत्र में सहयोग बढवला के जरूरत बा. भारत अगिला साल 2020 में फ्रांस में होखे जा रहल पुस्तक मेलो में अतिथि का रूप में शामिल होखी.\nमैक्रों कहले कि सौर ऊर्जा का साथही दुनु देश जलवायु परिवर्तन का क्षेत्रो में मिलके काम कर सकेलें. कार्बन उत्सर्जन रोका का दिशाईं डेग बढ़ावलो जरूरी बा. रक्षा आ अउरिओ मामिलन में आपसी सहयोग पर ऊ कहलें कि लमहर समय चले वाली परियोजनन से दुनु पक्ष के फायदा होखी.\nमैक्रों इहो कहलें कि फ्रांस दुनिया के शांति ला डाँड़ कस चुकल बा आ भारत अउऱ फ्रांस अंतर्राष्ट्रीय आतंकवाद से लड़े का दिशाईं मिलके काम करीहें.\nTags: नरेन्द्र मौदी, फ्रांस के राष्ट्रपति इमैनुएल मैक्रों, भारत-फ्रांस संबंध


May 2013 – Page2– Anjoria\n– केशव मोहन पाण्डेय जमाना बदलऽता, एकर लछन शहर से दूर गाँवो-देहात में लउकऽता. अब ठेंपों छाप लोग के बात-व्यवहार में जमाना के नवका रूप झलकेला. सुन्नर बाबा ढेर पढ़ले ना रहले, बाकीर ऊ करीकी अक्षर के भँइस ना समुझस. पतरा-पोथी के अक्षर-खेल बुझाऽ जाव. सतनारायन भगवान के कथा ईयादपूरा पढ़ीं…\nभोजपुरी गायकी के सिरमौर पवन सिंह के एगो हिट गाना ह – जिला टॉप लागेलु.. अब एही गाना से निकलल शब्द जिला टॉप नाम के शो लेके आवत बाड़ी भोजपुरी के चर्चित अभिनेत्री अक्षरा सिंह. हर शुक आ शनिचर के रात ८ बजे से महुआ टीवी पर प्रसारित होखे वालापूरा पढ़ीं…\nयूपी के मुख्यमंत्री अखिलेश यादव पिछला दिने नई मुंबई में 33 करोड़ के लागत से बनल एगो पांच सितारा उत्तर प्रदेश भवन के उद्घाटन कइलें. ई बवन मुंबई आवे वाला नेता आ अफसराने के स्वागत करी. आम आदमी ला एहिजा कुछु नइखे. उपरी मंजिल त सिरिफ मुख्येमंत्री ला सुरक्षित रही.पूरा पढ़ीं…\nसिनेमा भोजपुरी में तीन गो फिलिमन से शुरूआत करे वाली अर्चना सिंह आवते साथ फिल्म जगत में सनसनी फैला दिहली. आज उनकर गिनिती भोजपुरी के व्यस्ततम अभिनेत्रियन में होखे लागल बा. बिहार के भभुआ के रहे वाली अर्चना सिंह के ग्लेमर वर्ल्ड में आइल संजोगे रहल. भोजपुरी के पहिलका मनोरंजनपूरा पढ़ीं…\nएह स्वतंत्रता दिवस माने कि १५ अगस्त से पूरा भारत में गूंजे वाला बा “बलमा बिहार वाला” के नारा. काहें कि एह साल के सबले चर्चित फिलिम “बलमा बिहारवाला” एही दिन रिलीज़ होखे वाला बा. आकाश फिल्म इंटरटेनमेंट के बैनर तले बनल एह फिलिम के निर्माता रितेश कुमार ठाकुर, सहपूरा पढ़ीं…\nपिछला दिने क्लासिकल फिल्म्स के भोजपुरी फिलिम ‘कसम वर्दी के’ के शूटिंग चांदीवली स्टूडियो (मुंबई) में चलत रहल. नायक बाड़ें विराज भट्ट. अब विराज भट्ट नाम लिहनी त एकर सीधा मतलब होला धूम-धड़ाका, ढिशुम-ढिशुम! लेकिन, एहिजा कूछ अउर नजारा चलत रहुवे. विराज ‘ही मैन’ से रोमियो बन चुकल रहलें. देखनीपूरा पढ़ीं…\nसिनेमा भोजपुरी में कुछुए काबिल अभिनेत्री बाड़ीं आ ओहिमें से एगो नाम ह रिंकू घोष के. ‘सोहागन बना दऽ सजना हमार’ फिलिम से भोजपुरिया परदा पर डेग धरते रिंकू साबित कर दिहली कि इण्डस्ट्री के एगो बहुते प्रतिभावान अभिनेत्री मिल गइल बा. ई बतवला के जरूरत नइखे कि रिंकू आजुपूरा पढ़ीं…\nसत्ता के सटहा सट्टा के सटाकी साट दिहलसि पोसुआ मीडिया पर. एगो भोजपुरी कहाउत ह कि बड़ बड़ भूत कदम तर रोअसु मुआ माँगे पुआ. बाकिर बड़का भूतन पर से धेयान हटावे खातिर कवनो ना कवनो मुआ के खोज निकाले के पड़िए जाला. पिछला कई दिन से चौबीस घंटा चलेपूरा पढ़ीं…\nतीन गो कहाउत आ तीन गो चोर के कहानी. सोचत बानी कि पहिले कहनिए कह सुनाईं छोट क के. एगो गाँव में चोरी भइल, तीन गो चोर पकड़इले. राजा के जमाना रहे राजा का दरबार में पेशी भइल. राजा तीनो के बारे में जानकारी लिहलें. फेर पहिलका से कहलें, जाईपूरा पढ़ीं…\nसुपर स्टार विनय आनंद स्टारर भोजपुरी फिलिम ‘लक्ष्मण रेखा’ बिहार में सुपर हिट भइला का बाद अब मुम्बईओ में गजब के कलेक्शन बटोरत बावे. मुम्बई में जबरदस्त ओपनिंग मिलल एकरा आ एकरा के सुपर डुपर हिट बतावल जात बा. फिलिम के सफलता से विनय आनंद बहुते खुश बाड़न. फिलिम पूरापूरा पढ़ीं…\nसिनेमा भोजपुरी के मेगा स्टार आ लोकप्रिय गायक मनोज तिवारी दस साल बाद एगो एलबम ले के आइल बाड़े. एह रोमांटिक एलबम के नाम ह ‘हमरी पानी पूरी’ आ एकरा के टी-सीरीज जारी करत बावे. एहसे पहिले मनोज तिवारी के कवनो एलबम साल 2003 में आइल रहुवे ‘शहर के तितली’.पूरा पढ़ीं…


घाघरा के बाढ़ से लोग साँसत मे – टटका खबर\nघाघरा के बाढ़ से लोग साँसत मे\nमऊ जिला के दोहरीघाट मे घाघरा के पानी बढ़त मसान घाट के सगरी सीढि़यन के दूबा दिहले बावे. डोमराजा का घर का नियरा नदी के पानी के बैक रोलिंग का चलते कटान शुरू हो गइल बा. प्रशासन पत्थर के बोल्डर डाल के एह बैक रोलिंग से बचाव करे मे लागल बिया. गौरीशंकर घाटो का लगे खतरा बढ़ल बा बाकिर ओहिजा कटान नइखे होत.\nओने बलिया मे गंगा आ घाघरा दुनू नदियन के पानी अतवार का दिने चढ़ाव पर रहल. बिल्थरारोड मे घाघरा खतरा के निशान से उपर बहे लागल बिया. दुनू नदियन का किनारे बसल लोग अब आपन सामान समेट के सुरक्षित ठिकाना का ओर बढ़े का तइयारी मे लाग गइल बा.\nTags: बलिया, मऊ


जौनपुर में संजय पांडे – Anjoria\nसिनेमा भोजपुरी के नंबर वन खलनायक संजय पांडे हउवन त आजमगढ़ के बाकिर एह घरी डेरा डलले बाड़न जौनपुर में. ओहिजा उनुकर फिल्म ‘सईंया अरब गईले ना’ के शूटिंग होखत बा. शूटिंग का बीच संजय पांडे जौनपुर आ ओहिजा के गरमागरम जलेबी के मजा लेत बाड़े. सबेरे सबेरे जलेबिये के नाश्ता होखत बा उनुकर सेट पर आवे से पहिले. कहतारें कि गजबे के उर्जा बा एहिजा के कचौड़ी जलेबी में जवना के सवाद एहिजा के मिलनसार आ मेहनती जौनपुरिया लोग से अउरी बढ़ि जात बा.\nशुभम तिवारी संग रिंकु घोष के ठुमका


Salary of MLAs in Bihar over Rs 1 Lack 25 Thousands Yet they are not Satisfied Bhojpuri: बिहार में बिधायक के सवा लाख से बेसी महीना तब्बो संतोख नइखे!\nपूर्ब मुखमंतरी जीतन राम मांझी जी (Jeetan Ram Manjhi) अबहूयों बिधायक बाड़े. लेकिन एक लाख के बिजली बिल आ गइल तs छूट खातिर नीतीश जी (Nitish Kumar) के चिट्ठी लिख दिहले. कहे लगले कि हमार तs एतना महिने नइखे कि अतना रोपेया के बिल दे सकीं. उनकर कहनाम बा कि हमरा पांच हजार यूनिट तक ले बिजली फिरी मिले के चाहीं.\nLast Updated: April 5, 2021, 3:20 PM IST\nजगदेव लाल के लइका बम्बई में कमात रहे. फेन लौकडाउन लागे के चरचा से उनकर मन बेचैन रहे. पिछला बेर उन कर लइका छव महीना घरे बइठल गइल रहे तs हालत डांवांडोल हो गइल रहे. अबकी काम छूटी तs का होई ? जगदेव लाल के चिंता में डूबल देख के भोलानाथ पूछले, कवना फिकिर में बेहाल बाड़s भाई ? सवाल सुन के जगदेव लाल चिंहुकले, अरे का कहीं ? घर गिरहस्ती के चिंता से माथा खराब बा. कइसे घर चली, कइसे इज्जत-हाल सम्हरी ? समझ में नइखे आवत. अतने में असरफी लाल हाथ में अखबार लेल पहुंच गइले. जगदेव लाल के बात सुन के असरफी लाल कहले, अजब समय आ गइल बा. एक देने तीन -चार बिगहा के गिरहस्त परसान बाड़े तs दोसरा देने बिधायक-मंतरी लोग भी पइसे के रोना रो रहल बाड़े. अब देख लs पूर्ब मुखमंतरी जीतन राम मांझी जी के. अबहूयों बिधायक बाड़े. लेकिन एक लाख के बिजली बिल आ गइल तs छूट खातिर नीतीश जी के चिट्ठी लिख दिहले. कहे लगले कि हमार तs एतना महिने नइखे कि अतना रोपेया के बिल दे सकीं. उनकर कहनाम बा कि हमरा पांच हजार यूनिट तक ले बिजली फिरी मिले के चाहीं. बिहार में बिधायक लोग के सभ जोड़जाड़ के करीब एक लाख तीस हजार रोपेया महीना मिलेला. ऊपर से कइक गो फिरी सुबिधा भी. अगर केहू के 1 लाख 30 हजार रोपेया में पोसाई नइके खात तs गांव में हमनी लेखा गरीबन के जिनगी कइसे चल रहल बा ?\nबिधायक लोग के केतना मिले के चाहीं सुविधा ?\nअतना बात सुन के भोलानाथ कहले, जनता गरीब अउर कर ओकर परतिनिधि अमीर कइसे हो सकेला ? झूठमूठ के कहल जाला कि लोकतंत्र में जनता मालिक हs. भोट में एक दिन के मालिक, फेन पांच साल तक परजा. नेता लोग के अतना सुख-सुविधा काहे मिले के चाहीं ? भोलानाथ के बात सुन के जगदेव लाल कहले, ई सवाल तs हर अदिमी के मन उठत रहे ला. 2017 में सुपरिम कोर्ट में रिट फाइल कर के मांग कइल गइल रहे कि पूर्व सांसद लोग मिले वला पिनसिन अउर सुविधा खतम कर दिहल जाव. रिट में सवाल उठावल गइल रहे कि जब एक सै में बेरासी सांसद करोड़पति बाड़े तब उनका पिनसिन देला के का मतलब बा ? ई तs देश के गरीब जनता के माथा पs बड़का बोझा बा. लेकिन ऐह मामला में बिचार करे से सुपरिम कोर्ट इनकार कर देलस. जज लोग के कहनाम रहे कि ई बिषय हमनी के अधिकार क्षेत्र से बाहर बा. बिहार में दू साल पहिले ही बिधायक लोग के महीना बढ़ल रहे. अब एहिजा के बिधायक लोग के 1 लाख 30 हजार के महीना भी कम्मे लागत बा.\nएक्के नेता के दू-दू पिनसिन\nअमीर-गरीब के बात निकल तs जगदेव लाल के मन कुछ हलुक भइल. कहले दुनिया में जे बा से दुखिये बा. असरफी लाल कहले, नेता लोग अमीर-गरीब के बात हमनी जइसन अदिमी के मुरुख बनावे खातिर करे ले. हमनी के लड़ावे खातिर करे ले. लेकिन जब आपन तिजोरी भरे के होला तs सभ लड़ाई-झगरा छोड़ के एक हो जाले. 2004 में केन्द्र सरकार नियम बनवले रहे कि अगर केहू एक दिन के खातिर भी सांसद बन जाई तs ओकरा के पूर्ब सांसद के रूप में पिनसिन अउर तमाम सुविधा मिली. पहिले चार साल सांसद रहला के बादे केहू पिनसिन के हकदार होत रहे. अब बताव कि अगर केहू एक दिन के सांसद हो जाए अउरी 40 साल तक ले जिंदा रहे तs ओकरा जिनगी भर 20 से 25 हजार के पिनसिन मिलत रही. बिहार में कम से कम एक साल बिधायक रहला पs 35 हजार रोपेया के पिनसिन मिलेला. अगर कवनो पूर्व सांसद बिधायक बन जइहें तब उनका बिधायक के रूप में 1 लाख 30 हजार के महीना अउर पूर्ब सांसद के पिनसिन के रूप में 25 हजार रोपेया भी मिली. अगर ऊ बिधयाक चुनाव हार जात बाड़े तब उनका मतलब दूनो पिनसिन (पूर्ब सांसद, पूर्ब बिधायक) मिली. अब सोच लs कि कवनो सरकारी करमचारी के रिटायर भइला पs एक्के पिनसिन मिलेला. अब तs उहो खतम हो गइल. लेकिन अगर कोवनो नेता दू सदन के सदस्य रह चुकल बाड़े तs उनका दूनो के पिनसिन मिली. ई भारत जइसन गरीब देश में कतना ठीक कहल जाई?\nबिहार में बिधायक के 2000 यूनिट फिरी बिजली\nअसरफी लाल कहले, बिहार में बिधायक लोग के 2000 यूनिट बिजली पिरी मिलेला. जीतन राम मांझी के भी ई सुबिधा मिल रहे. लेकिन उनकर कहनाम बा कि उनका पूर्ब मुखमंतरी होखे के नाते बेसी सुविधा मिले के चाहीं. ऊ नीतीश कुमार से मांग कइले बाड़े कि पूर्ब मुखमंतरी के 5000 यूनिट बिजली फिरी अउर 15 साल तक ले फिरी आवास के सुविधा मिले के चाहीं. ई कोरोना के महामारी में जहां आम जनता के पेट भरल मोसकिल बा उहां अइसन मांग के का कहल जा सकेला ? बिहार सरकार पिछिला साल कोरना संकट में छव महीना फ्री राशन देले रहे तs केतना चर्चा भइल रहे. असरफी लाल कुछ सोच के कहले, बिहार में कवनो नेता ई मांग काहे नइखन करत कि अगर परदेस में केहू के नौकरी छूट जाई तs ओकर पांच साल के टोटल खर्ची सरकार उठाई. जनता के देवेघरी सरकार के खजाना में ताला लाग जाला. नेता लोग ना जाने कहिया गरीब जनता खातिर सोंचिहें ? ई बात सुन के जगदेव लाल कहले, अब तs भगवाने बेड़ा पार लगइहें. (डिस्क्लेमर- लेखक अशोक कुमार शर्मा वरिष्ठ पत्रकार हैं. यह उनके निजी विचार हैं.)\nलड़ाई के सातवें दिन इजराइल का बड़ा हमला, गाजा में हमास चीफ के घर पर बरसाए बम


बतकुच्चन  – ८१ – Anjoria\nबतकुच्चन  – ८१\nOct 19, 2012 बतकुच्चन\nजवना दुखे अलगा भइनी तवने मिलल बखरा. कुछ लोग एह कहाउत के दोसरो तरह कहेला कि सास दुखे अलगा भइनी ननद मिलली बखरा. बात एके ह. कवनो जरूरी नइखे कि अलगा भइला का बाद बखेड़ा खतम हो जाउ, एक दोसरा के बखोरल खतम कर देव लोग. अब अन्ना से अरविंद अलगा होखसु भा यूपीए से टीएमके. सभके आपन बखार बा, आपन बखरी बा. बखरा माने हिस्सा होला आ बखरी भा बखार ओह बड़हन गोल पात्र के कहल जाला जवना में पुरनका जमाना में गाँव देहात के लोग अनाज वगैरह राखत रहुवे. सब आपन आपन बखरा अपना बखरी में बटोरे में लागल बा आ एह दौरान बे बखरो के कुछ बखोरे के मिल जाव त ओहू से केहु के मनाही नइखे. जवन आवत बा तवन आवे द.\nहिस्सा बखरा के बात निकलल त एगो कहानी मन पड़ गइल. मन पड़ गइल माने मन में ना पड़ल, मन में रहल तवन याद आ गइल. दू भाई के बीच हिस्सा बखरा लागत रहुवे. हर बढ़िया चीझु के छोटका भाई अपना हिस्सा में माँग लेव. होत होत जब बाप के लिहल करजा के बात आइल त कह दिहलस कि सब हमहीं लेम? कुछ तुहुँ त ल! त हिस्सा बखरा मे एह तरह के बात खुब होला कि मीठ मीठ गप्प कड़ुआ कड़ुआ थू. निमनका हमार, बउरका तोहार.\nबउरका के बात आइल त बउरहवा याद पड़ गइल. शिव जी जइसन दुलहा के देख गौरा के माई कहे लगली कि अइसन बउरहवा बर से गउरा ना बिअहबो भले गउरा रहीहें कुआर! बाकिर कब के? बेटी त होखबे करेले अनका घर जाए खातिर. आ जब गउरा के उहे बउरहवे पसंद आ गइल होखे त केहु करिए का सकेला. हालांकि बाउर आ बउराह एके जइसन होखेला बाकिर कवनो जरूरी नइखे कि जे बउराह बा से बाउरो होखो. आ बउराह बाउर होखे त होखे, बाउर कबो बउराह ना होला. ऊ हमेशा दोसरा के बउराह बनावे में माहिर होला. आ जब कई गो बाउर मिल जासु त कहल मुश्किल होला के केकरा के बउराह बनावे में लागल बा. दोसरा के बउराह बनवला का साथे साथ आपसो में बउराह बनावे के खेल चलत रहेला. कहनुआ कहत रहसु, बकतुआ बकत रहसु, आ खेल चलत रहेला.\nआ खेल खाली खेले के ना कहल जाव. हर तरह के खेल खेले कहाला. अब एह खेल आ खेल में कवन खेल बा से त धोनी लेखा धुरंधरे बता सकेले, जिनका खेल का सोझा ढेरे लोग हार मान लिहले बा. कुछ खेल खेल के मैदान में खेलल जाला त कुछ राजनीति के त कुछ कंपनियन का बोर्ड में. हर जगह खेल के खेलाड़ी एही में लागल रहेलें कि कइसे दोसरा के चित कइल जाव बिना आपन सांस तूड़ले. साल चउदह जस जस नियरात जात बा तस तस राजनीति के खेल चोख होखल जात बा. अलग बात बा कि एह चोख धार से कटे के बस जनता के बा. छूरी लउकी पर गिरे भा लउकी छूरी पर, कटे के त लउके के बा. ठीक ओही तरह कि चुनाव में केहु जीते, हारे के त बस जनता के बा. जनता के बखरा में त इहे मिलल बा एह पर ऊ बखेरो करे त कतना आ कब ले? ओकरा त बखोरात रहे के बा आ नेतवन के बखरी भरात रहे के बा.\nभाषा, मातृभाषा आ भोजपुरी\nबतकुच्चन  – ८२


अन्ना हजारे का आंदोलन का चलते संसद ठप्प – टटका खबर\nअन्ना हजारे का आंदोलन का चलते संसद ठप्प\nनई दिल्ली, 23 अगस्त (आईएएनएस). सामाजिक कार्यकर्ता अन्ना हजारे के आंदोलन का आंधी में मंगल का दिने संसदो उधिया गइल आ दुनु सदन के कार्यवाही बिना कवनो कम कइले काल्हु ले टार देबे के पड़ल.\nभाजपा लोकसभा अउर राज्यसभा, दुनु सदनन में भठियरपन के मुद्दा पर तुरते चरचा करवावे के माँग कइलसि जवना चलते कामकाज में बार बार बाधा पड़ल.\nलोकसभा में नेता प्रतिपक्ष सुषमा स्वराज आ केंद्रीय संसदीय कार्य मंत्री पी.के. बंसल का बीच लमहर बहसा बहसी भइल जवना का बाद लोकसभा अध्यक्षा मीरा कुमार सदन के कार्यवाही दुपहरिया 12 बजे ले टार दिहली. बंसल के एह बाति पर आपत्ति रहल कि सुषमा स्वराज 2जी स्पेक्ट्रम घोटाला आ आदर्श सोसायटी घोटाला के जिक्र कर के मूल मुद्दा से हटली काहे. लेकिन भाजपा नेता के कहना रहल कि इहो मुद्दा भ्रष्टाचारे से जुड़ल बा.\nओकरा बाद बंसल सुझाव दिहले कि तब एह चर्चा के भठियरपन पर खास चरचा में बदल दिहल जाव. एकरा खातिर सरकार तइयार बिया. बाकिर सुषमा स्वराज के कहना रहल कि प्रश्नकाल टार दिहल जाव आ चरचा करावल जाव. जब बहसा बहसी बढ़ते गइल त मीरा कुमार सदन के कार्यवाहिए स्थगित कर दिहली.\nसुषमा स्वराज कहली कि अन्ना हजारे आंदोलन सरकार के कइल भठियरपन का खिलाफ बावे आ सरकार एहसे पल्ला ना झाड़ सके. कहली कि, “घोटाला पर घोटाला सामने आइल बा. जनता महंगाई से त्रस्त बिया आ मंत्री करोड़ों रुपिया लूटत बाड़े.” सदन में पेश के सुषमा बिना नोह दाँत वाला आ बेअसरी बतवली.\nसदन के बइठक जब दुबारा शुरू भइल त लोकसभा अध्यक्ष नियम 193 के तहत भ्रष्टाचार पर विशेष चरचा करे के अनुमति त दिहली बाकिर ओहसे पहिले डीएमके सांसद टी.आर. बालू के श्रीलंका में तमिलन के हालात पर आपन बाति कहे के नेवता दे दिहली.\nएह पर भाजपा सांसद भड़क गइले. मामिला सझुरात ना देख मीरा कुमार तब सदन के कार्यवाही फेर उपरि बेरा दू बजे ले टार दिहली.\nउपरि बेरा जब तिसरका बेर लोकसभा के बइठक शुरू भइल तबहियो अड़ंगा लागते रहल आ आखिर में काल्हु तक ले सदन के कार्यवाही टार दिहल गइल.\nराज्योसभा में अइसने हालात रहल. ओहिजो भाजपा ने प्रश्नकाल रोकवा के भ्रष्टाचार पर चरचा करावे के माँग कइलसि.\nराज्यसभा के बइठक शुरू होखते, भाजपा सदस्य अपना सीटन से उठ खड़ा भइले आ अपना माँग पर जोर देबे लगले. सत्ताधारी सदस्य ओतने जोर से नारा लगावत विपक्ष के मुकाबिला करे के कोशिश कइले.\nसभापति हामिद अंसारी के निहोरा जब बार बार अनसुना कर दिहल गइल त ऊ सदन के कार्यवाही 12 बजे ले टार दिहले.\nकार्यवाही जब दुबारा शुरू भइल, त विपक्षी सदस्य फेरु अपना सीट से खड़ा हो गइले आ हंगामा करे लगले. सरकार शांत करावे के कोशिश कइलसि बाकिर केहू मानल ना.\nजब हंगामा जारी रहल त उपसभापति के. रहमान खान सदन के कार्यवाही उपरि बेरा दू बजे ले टार दिहले. तिसरको वेर हालात उहे रहल से कार्यवाही दिन भर खातिर टार दिहल गइल.\nएगो अन्ना समर्थक दिल्ली में किसान घाट पर…


संविधान के माया, कतहीं धूप कतहीं छाया – टटका खबर\nटटका खबर, बुध, जेढ चतुर्दशी, 2078 विक्रमी\nपहिला खबर जानीं कि दिल्ली हाई कोर्ट दिल्ली दंगन के आरोपी आसिफ इकबाल तन्हा के जमानत दे दिहलसि काहे कि ओकरा बीए के परीक्षा में आपन छूटल पेपर के परीक्षा देबे के बा. अब दोसर खबर जानीं कि सुप्रीम कोर्ट एगो बूढ़ हिन्दू प्रवाचक आसाराम बापू के जमानत के सुनवाई टार दिहलसि. उऩुकर तबियत खराब बा आ ऊ आपन इताज बढ़िया से करावल चाहत बाड़ें.\nउत्तर प्रदेश सरकार के अपर मुख्य सचिव, गृह सचिव, आ यूपीडा के मुख्य कार्यपालक अधिकारी अवनीश कुमार अवस्थी मंगल का दिने बतवलें कि पूर्वांचल एक्सप्रेसवे के तनिएमनी काम बाकी रहि गइल बा आ ओकरो के समये पर पूरा करा लीहल जाई. एह एक्सप्रेसवे के निर्माण करत कंपनियन के निर्देश दे दीहल गइल बा कि माटी के बाकी काम जल्दी से पूरा करे लोग आ सर्विस रोड के काम तेज करत ओकरो के तय समय सीमा में पूरा कइल जाय.\nकोरोना के कहर कम होखला का बाद बिहार आ उत्तर प्रदेश में लॉकडाउन खतम करे के फऐसला लीहल गइल बा. बिहार में अब राति में कर्फ्यू लागल करी.\nकाल्हु गिरावट के अनेसा का बीच शेयर बाजार लिवालन के ताकत का चलते ओतना ना गिर पावल जतना बिकवाल चाहत रहलें. निफ्टी के कैण्डल एगो हैंगिगं मैन बन के रहि गइल. एह तरह के कैण्डिल तब बनेला जब तेजी के दौर में कमजोरी आवेला आ अगर अगिला दिने बिकवाली हो जाय त मानल जाला कि अब मंदी के दौर चले जा रहल बा. काल्हु सेंसेक्स में 53 अंक के आ निफ्टी में महज 12 अंक के गिरावट का साथ बाजार बंद भइल.\nनीति आयोग के एगो सदस्य डॉ वी के पॉल के कहना बा कि गाभिन औरतन के कोरोना के टीका ना लगवावे के चाहीं काहे कि गर्भ में पलत भ्रूण पर ओकर का असर होखी अभी एकर जानकारी पूरा नइखे. कहलन कि सरकार जल्दिए एह पर पूरा विवरण जारी करी.\nपाकिस्तान के खैबर पख्तूनख्वा प्रांत में एगो वैन सिंधु नदी में गिर गइल जवना चलते नाहियो त डेढ़ दर्जन लोग के मौत हो गइल.\nभाजपा के बड़का नेता आ केंद्र सरकार में मंत्री रह चुकल पद्मश्री डॉ. सी. पी. ठाकुर सनातन धर्म के एगो पवित्र ग्रंथ श्रीमद्भगवतगीता के घरे घरे चहुँपावे के एगो अभियान के संरक्षक बन गइल बाड़ें. जान जाईं कि गीता के पुस्तक निशुल्क बाँटे का काम में एगो समिति पिछला छह महीना से लागल बिया जवना के संरक्षक बने के निहोरा डॉ ठाकुर मान लिहले बाड़न.\nसमाजवादी गोल सपा के संरक्षक मुलायम सिंह यादव के मेदांता अस्पताल में कोविड वैक्सीन लगवा लिहला का बाद अब उनुकर समर्थको टीका लगवावल शुरु कर दिहले बाड़ें. जान जाईं कि कोरोना के वैक्सिन के पुरजोर विरोध कइले रहलन अखिलेश यादव बाकिर अब ठिसुआइल मुँह बना के अखिलेशो के कहे के पड़ल बा कि उहो टीका लगवा लींहे. कहले बाड़न कि उनुकर विरोध भाजपा वाला टीका से रहुवे बाकिर ई त भारत सरकार के टीका ह.\nमिर्जापुर कोतवाली देहात पुलिस काल्हु दू गो फरार बदमाशन के आमघाट रेलवे क्रासिंग का नियरा से गिरफ्तार कर लिहलसि. एहनी पर पचास पचास हजार के इनाम घोषित रहुवे.\nजौनपुर जिला पुलिस बदलापुर इलाका से दूगो ठग के गिरफ्तार कर लिहलसि. ऊ दुनु अपना के श्रमिक कल्याण विभाग के कर्मचारी बतावत लोगन से रुपिया लेके एगो पंजीकरण फारम भरवावत रहलें.\nसंतकबीरनगर के महुली इलाका के अजांव गाँव में जमीन का झगड़ में एगो आदमा के हत्या ओकर पड़ोसी कर दिहलसि.\nबस्ती के कप्तानगंज इलाका के एकटेकवा पोखरा का लगे से पलिस एगो वाहन चोर गिरोह के चार गो सदस्यन के गिरफ्तार कर लिहलसि.\nआगरा में पारस अस्पताल में योजना बना के कोरोना के मरीजन के जान लेबे के ओकरा संचालक डा अरिंजय जैन के वायरल वीडियो के जांच करावे के आदेश दे दिहल गइल बा. वीडियो में डा जैन के कहल सुनल जात बा कि एगो मॉक ड्रिल करा के ऊ जानल चहलें कि पाँच मिनट खातिर अगर आक्सीजन रोक दीहल जाव त मरीजन के का होखी. एह ड्रिल में कई गो मरीज तड़प तड़प के मर गइलें.\nकौशांबी के कोखराज इलाका के जलालपुर टेकरी गाँव के एगो आदमी अपना मेहरारू से भइल झगड़ा का बाद ओकर खून कर दिहलसि. क्षेत्र में एक व्यक्ति ने किसी बात पर हुए विवाद के चलते पत्नी की हत्या कर दिहलसि.\nजौनपुर के सरायख्वाजा इलाका के फरीदपुर गाँव का लगे मंगल का दिने भइल एगो सड़क हादसा में टैंकर से टकरइला का बाद कार पर सवार भाजपा नेता सन्तोष सिंह सोलंकी के मौत हो गइल.\nकुशीनगर के हाटा कोतवाली इलाका में एगो मुसलमान हिन्दू बनि के एगो नवहिन से दोस्ती कइलसि. बाद में ओकरा के नशा दे के ओकरा साथे कुकर्म करे के वीडियो बनवलसि आ वीडियो के सोशल मीडिया पर जारी कर दिहलसि. ओह आरोपी का खिलाफ रेप, मारपीट, धमकावे आ लव जेहाद के मुकदमा दर्ज कइल गइल बा.\nगोपालगंज के कुचायकोट इलाका के रामपुर खरेया गांव के एगो आदमी के घवाहिल क के हाईस्कूल का नियरा फेंक गइले स कुछ बदमाश. बाद में उनकर मौत इलाज का दौरान गोरखपुर के अस्पताल में हो गइल. दोसर खबर बा कि माझा इलाका के छवही खास गाँव के एगो नवही पता ना कवना कारण फाँसी लगा लिहलसि. अलग खबर बा कि सिधवलिया इलाका का सुपौली गाँव का लगे से एगो अनजान आदमी के लाश बरामद भइल बा.\nकुशीनगर अंतरराष्ट्रीय हवाई अड्डे पर सोमार का दिने भइल परीश्रण में भारतीय वायुसेना के बोइंग 737 विमान उतारल गइल आ कुछ देर बाद वापसी के उड़ान भरत वायुयान वापिस लवटि गइल.\nभोजपुर जिला में बालू लादल ट्रकन का चालकन से जबरिया वसूली करे का आरोप में सहार थाना के थानेदार के निलंबित क दीहल गइल बा.\nTags: अखिलेश यादव, आक्सीजन, आसाराम बापू, कुशीनगर, कोरोना मरीजन, कौशांबी, गोपालगंज, जौनपुर, पाकिस्तान, पारस अस्पताल, पूर्वांचल एकसप्रेसवे, बस्ती, भोजपुर, मुलायम सिंह, वैक्सिन, शेयर बाजार, संतकबीरनगर, हवाई अड्डा, हाई कोर्ट\n«« कपटी, कामचोर, भठियारा, मुनाफाखोरन के अरमान पर पानी पड़ल\nराहुल गाँधी मना कर दिहलें भाजपा ज्वायन करे से »»\nयूपी के पुरनका मुख्यमंत्री के खाली कइल बंगलन से गायब सामान के सूची बनी


गब्बर दीदी का रोल में अनारा गुप्ता – Anjoria\nगब्बर दीदी का रोल में अनारा गुप्ता\nभोजपुरी फिल्म “राम लखन” में अनारा गुप्ता ढाबा चलावे वाली बिजली के किरदार में बाड़ी. अगर खाना खइला का बाद केहू पइसा देबे से इन्कार करेला त ओकरा के खटिया से बान्ह के तबले बेल्ट से पीटेली जबले ऊ पूरा दाम ना दे देव. अनारा के एह फिल्म में शोले के बसंती वाला लुक दिहल गइल बा. एकाध सीन में उनुका के बीड़ी पियतो देखावल गइल बा. निर्माता राजकुमार दायमा आ निर्देशक इकबाल बख्श के एह फिल्म में लखन का किरदार में सुशील सिंह आ राम का किरदार में नवोदित अभिनेता सोम यादव बाड़े.\nभोजपुरी सिनेमा में हेलीकाप्टर से शूटिंग


पाती – Page3– Anjoria\nपाती (Page 3)\nअभाव आ गरीबी पहिलहूँ रहे. दुख-दलिद्दर अइसन कि रगरि के देंहि क चोंइटा छोड़ा देव. लोग आपुस में रोइ-गाइ के जिनिगी बिता लेव, बाकिर मन मइल ना होखे देव. हारल-थाकल जीव के प्रेमे सहारा रहे. धीरज आ बल रहे. आजु एतना तरक्की आ सुबिधा-साधन का बादो लोग अपने में बाझल-हकासल,पूरा पढ़ीं…\n“‘पाती’ पत्रिका भोजपुरी रचनाशीलता के आंदोलन के क्रांति-पताका हऽ. ‘पाती’ माने, नयकी पीढ़ी के नाँवे सांस्कृतिक चिट्ठी. एगो चुपचाप चले वाला सांस्कृतिक आंदोलन हवे ‘पाती’, जवना के अशोक द्विवेदी अपना संसाधन से चुपचाप चला रहल बाड़े.” ई उद्गार सुप्रसिद्ध साहित्यकार प्रो॰ केदारनाथ सिंह (प्रो॰ एमरिटस, साहित्य एवं संस्कृति अध्ययन संस्थान)पूरा पढ़ीं…\n– प्रगत द्विवेदी हमनी के भोजपुरिया लोगन में कम ‘क्रियेटिविटी’ नइखे. जोगाड़ पर काम चलावे आ लोके-लहावे के चलन हमनी क खासियत मनाला. हमनी में से कतने लोग बिना सुबिधा संसाधन आ बे साज-समान के अतना गजब का ऊँचाई प चहुँपल कि देखि के तयजुब होई. बाकि सफलता का ऊँचाईपूरा पढ़ीं…\n– अशोक द्विवेदी पत्रिका के 74वाँ अंक रउवा सभ के सामने परोसत हम अपना स्रम के बड़भागी मान रहल बानी जे 1979 से जूझत-जागत, ठोंकत-ठेठावत हमनी का पैंतीसवाँ बरिस में चलि अइली जा। एह यात्रा में, सँग-सँग कुछ डेग चले वाला हर साहित्य-सेवी आ लेखक लोग के साधुवाद! सँगे-सँगे हरपूरा पढ़ीं…\n– प्रगत द्विवेदी बचपन से आजु ले पिताजी के भोजपुरी-भोजपुरी रटत देखत अइलीं. ऊ आजु ले ना थकलन, बाकिर हमनी का जरूर घबड़ा गइली जा. भोजपुरी के पहिचान, ओकरा प्रसार आ विकास के बात-बखान सुनत हम बलिया से आके दिल्ली रहे लगनी बाकि आजु ले हमके ई ना बुझाइल किपूरा पढ़ीं…


भोजपुरी के महान कलाकार भिखारी ठाकुर के उनकर पुण्यतिथि पर नमन - #ChhapraToday\nChhapra/Kutubpur Diyara: महान लोक कलाकार भिखारी ठाकुर के आज पुण्यतिथि ह. उनकर जनम 18 दिसम्बर 1887 के सारण जिला के कुतुबपुर दियारा गाँव में भईल रहे.\nउनका के ‘भोजपुरी के शेक्सपीयर’ कहल जा ला. भिखारी ठाकुर भोजपुरी गीतन, नाटकन के रचना कर के समाज के सन्देश देवे के काम कईले. उनकर जनम ए गो नाई परिवार में भईल रहे. उनकर बाबूजी के नाम दल सिंगार ठाकुर व माताजी के नाम शिवकली देवी रहे.\nरोज़ी रोजगार खातिर अपन गाँव छोड़ के बंगाल जाये के परल. बाद में गाँव लौट अइले. उनकर मन रामलीला में बसल रहे. गाँव आ के ए गो नृत्य मण्डली बनवले और रामलीला खेले लगले.\nएकरा साथे गाना, नाटक से सामाजिक कार्य से जुट गईले. उनकर कृति लोकनाटक बिदेशिया, बेटी-बेचवा, गबर घिचोर, बिधवा-बिलाप, कलियुग-प्रेम आ जो लोगन के समाज के कुरीतियन से लरे के ताकत देवेला.\nPrevious Post: सड़क दुर्घटना के बाद भागने की कोशिश कर रहा गैंगस्टर विकास दुबे मुठभेड़ में मारा गया, पुलिस ने की पुष्टि\nNext Post: आज3बजे CISCE बोर्ड जारी करेगा रिजल्ट, यहां देखें 10वीं-12वीं के नतीजे


राह आसान नइखे आ मंजिल अबही फरदवला बा : युगांत बद्री पाण्डेय – Anjoria\nसोना जतने तपावल जाला ओतने निखरल जाला. ओही तरह अबही हमार तपल बाकी बा. अबहीं त बस शुरूआत भइल बा. ” कहलन युगांत बद्री पाण्डेय. युगांत बद्री पांडे अबही ले दू गो फिलिम, ‘‘बगावत एगो बदला’’ अउर ‘‘धरती गगन के प्रीत’’ में खलनायक रह चुकल बाड़न,\nनवोदित अभिनेता युगांत बद्री आ अभिनय के रिश्ता दस साल पुरान ह. एकरा अलावे रंगमंच पर नाहियो त दू सौ नाटक खेल चुकल बाड़न बद्री पाण्डेय. झारखंड के डाल्टनगंज शहर से आइल युगांत के सामना मुंबई नगरी में संघर्ष से भइल. शुरूआत मिलल टेलीविजन से बाकिर निगाह सिनेमा के मंजिल पर टिकल रहल, जइसहीं मौका मिलल अपना के साबित कर दिहलन.\nतबहियों युगांत के कहना बा कि राह आसान नइखे आ मंजिल अबहियों बहुत दूर बा. बाकिर उमीद नइखन छोड़ले आ प्रण बा कि एक ना एक दिन मंजिल हासिल कर के रहीहन.\nचलत-चलत एगो बात अउर बतावत चलीं, युगांत तय कइले रहले कि जब मौका मिली सिनेमा में आवे क त अपना नाम में आपन आदर्श आ गुरू-पिता के नाम जोड़ लीहें आ इहे कइलन आ युगांत से युगांत बद्री पांडे बन गइलन.


नीक-जबून – 11 ( विमल के डायरी ) – Anjoria\nबड़की बलिहार आ नदिया के पार\nआजुए रामेंद्र के फोन आइल रहल हा कि बड़की बलिहार गइल रहलीं हा. नाँव सुनते ‘नदिया के पार’ फिल्म के याद आ गइल. एह सुपरहिट फिल्म के कहानी ओही गाँव के हटे. लोग कहेला कि एकदम साँच. केशव प्रसाद मिश्र के उपन्यास ‘कोहबर की शर्त’ पर फिल्म बनल. पटना के अशोक टॉकीज में एक सइ दिन पूरा भइला का बादो भीड़ के कवनो थाह ना रहे. ओह घरी पटना में सीनियर एसपी का रूप में कुणाल जी नया-नया आइल रहीं. सभ केहू में एगो डर समाइल रहे कि पता ना कब नवका एसपी आके पँजरे खाड़ हो जइहें. सिनेमा हॉल पर अपनहीं लाइन सीधा रहे, कवनो शोर ना. हमनी का एकाध बेर लवटि आइल रहीं जा. अंत में एक दिन अपना एगो मित्र का भैने (बहिन के बेटी) का हाथे टिकट कटवा के फिलिम देखलीं जा. ‘कवन दिशा में लेके चला रे बटोहिया’ गीत हर किशोर आ जवान का सपना में अक्सर चलत रही. बड़की बलिहार उत्तर प्रदेश में बा. ओहिजा के मिसिर लोग सुअराटाँड़ के मिसिर ह लोग, हमरा गाँव (बड़कागाँव) के दक्खिन टोला ले गइल रहे लोग. केशव प्रसाद मिश्रो जी ओहिजे के रहीं.\nजीवन में कबो दबाइबि मत केहू के\nएही क्रम में कृष्ण बिहारी मिश्र जी याद आ गइलीं. जब हम एम.ए. करत रहलीं त उहाँका बोटनी बिभाग में प्रोफेसर रहीं. बड़ा गंभीर व्यक्तित्व. मिलहूँ में सोचे के परे. ईहों का प्रकारांतर से गाँवे के रहीं, माने बड़की बलिहार के. काका के आदेश रहे कि कबो टाइम निकालि के जरूर मिल लिह. बेरा-कुबेरा कबो जरूरतो पर सकता. आपन आदमी हईं, गार्जियन नियन रहबि. कवनो बाप दूर से अइसन निर्देश देके तनिका निश्चिंत हो जाला. एक दिन गइलीं उहाँका क्वार्टर में. बड़ा आवभगत भइल एह विद्यार्थी के. घर के हर सदस्य के जानकारी हो गइल रहे कि इहाँका हमरा गुरुघराना से आइल बानी, खाली हमरा के छोड़ि के. हमरा ई बात तब बुझाइल जब खाना खतम भइला का बाद हँ.. हँ..करत-करत हमरा जूठ बरतन में अच्छा-खासा भोजन के सामान धरा गइल. माने ऊ अब परसादी हो गइल, उहाँका परिवार के हर आदिमी ओहके खाई. हम गाँवके लइका, अतहत बड़ आदमी किहाँ… हमरा त कठेया मार दिहलस. ओकरा बाद हम उहाँ किहाँ बहुत कम जाईं, आ जाईं त अइसना स्थिति में कि कुछ खाए-पिएके मति परो. रीजल्ट निकलला का बाद जब अंतिम दिन हम उहाँसे मिले गइल रहीं त उहाँ के बाति आजुओ यादि बा – “देखीं, रउँआ के केहू दबवले नइखे, रउँओ अपना जीवन में कबो दबाइबि मत केहू के.” पता ना एह घरी उहाँका कहँवा बानी, बाकिर उहाँके यादि कइके मन भरि आवता आ मन करता कि मिलिके कहीं कि रउरा आदेश के अक्षरश: पालन भइल बा. ओह काँच उमिरि के सलाह हमरा सुभावके अंग बनि गइल.\nदुर्गापुर में रहीं त कलकत्ता (अब कोलकाता) के कृष्ण बिहारी मिश्र जी से मिले के इच्छा प्रबल रहे. हमार स्पेशल पेपर हिंदी पत्रकारिता रहे आ ओह पर इहाँके शोध-ग्रंथ हम खूब पढ़ले रहीं. ईहों का बड़किए बलिहार के रहीं. एहसे प्रेम ढेर रहे. कलकत्ता अइला पर अपना एगो मित्र उपाध्याय जी से उहाँका बारे में बहुत जानकारी मिलल. उहाँके कई गो किताबन के भी देखे-पढ़ेके मोका मिलल. सॉल्ट लेक से बैरकपुर आ गइला का बाद कोलकाता जाए में बड़ा असकति लागे. रोज खाली पलाने बने आ कवनो ना कवनो बहाने टरि जाइ. हम देखलीं कि अइसे त ढेर दिन निकलि जाई. बिना कवनो बरियार कारन के त हम हिलेवाला बानी ना. एहसे मिलेसे पहिले एक दिन हम उहाँके स्पीड पोस्ट से आपन एगो हिदी काव्य संग्रह भेजलीं. आपन कंटैक्ट नंबर ओगैरह अलगा से लिखलीं आ एगो चिठियो. उपधियो जी के बतवलीं. उहाँके एगो पोस्टकार्ड त दूर, एगो फोनो ना आइल. हमहूँ भुला गइलीं काहें कि ओहिजा संबंध के अधार ना गाँव-जवार रहे, ना साहित्य. एगो संवादहीन बेजान संबंध जवन खाली हमरा आदर आ सम्मान पर टिकल होखे. अइसना संबंध से हम भरसक बाँचल चाहींले, काहें कि एकतरफा संबंध निबहे ना. एकर उमिरि बहुत कम होले. तनिको लिलार प बल आइल कि गइल.\nभोजपुरियो के दिन लवटबे करी\nकुछ दिन से एगो नया खेल शुरू हो गइल बा भोजपुरी के हिंदी से लड़वावे के. जब देश के अउरी भाषा संविधान के आठवीं अनुसूची में आवत रही सब, तब इहाँ सभ उँघाइल रहीं, भोजपुरी के पारी आवते नीनि टूटि गइलि. निनिये ना टूटलि, जड़ैया बोखार ध लिहलसि. हिंदी राष्ट्रभाषा बिया, हमरा देश के सम्मान आ स्वाभिमान बिया. ओकरा से हमनी के तुलना नइखे करेके. भोजपुरी हमार मातृभाषा ह आ ओकरो के माई के सम्मान मिलहीं के चाहीं, बस. हमरा त ई बुझाता जे एह खेल के नन्ही चूकी ना बूझेके चाहीं, जरूर एकरा पाछा केवनो तीसर आ बरियार आदिमी के हाथ होई. खेल बड़हन लागता. उतजोग होत रहो, रचनात्मक काम चालू रहो. अब ढेर दिन नइखे, भोजपुरियो के दिन लवटबे करी.\nभोजपुरी गर्वके भाषा बने लागल बिया\nसोशलो साइट के माध्यम भाषा भोजपुरी बने लागल बिया. नीक भा जबून, नवही लिखे लागल बाड़न. भोजपुरियन का बीच भोजपुरी लिखित रूप में भी संपर्क भाषा बने लागल बिया. ई संतोष आ सुख के विषय बा. फेसबुकिया संवाद आ जन आंदोलनन के बाढ़ि साफ-साफ इशारा कर रहल बिया कि भोजपुरी अब गर्वके भाषा बने लागल बिया. भोजपुरी के समान यू ट्यूब पर खङ्घराए लागल बा. ईहे सुगबुगाहट त एक दिन लुत्ती बनी आ देखते-देखत भोजपुरी के अँजोर अकासे खिलि जाई.\nPrevious Post: नीक-जबून – 10 ( विमल के डायरी )\nNext Post: भोजपुरियत के प्रतिनिधि: डॉ0 कृष्ण बिहारी मिश्र


होली के हिलोरा उठल सात समुन्दर पार – Anjoria\nApr 3, 2014 होली के हिलोरा उठल सात समुन्दर पार\nकेशव मोहन पाण्ड़ेय\nपिचकारी के धार, गुलाल के बौछार, अपना लोगन के प्यार, इहे त हउए होली के तेवहार . जी, भारत के धरती के हीं उपजाऊपन के महिमा देखीं आ भोजपुरिया जीवटता देखीं कि भारत के लाल जे लोग अर्टेसिया, कैलि.फोर्निया, यू ए एस में रहे ला लोग, होली के हिलोरा आहिजा ले पंहुचा देले बा लोग.\nओहिजा के संस्था ‘भोजपुरी परिवार’ बहुत हंसी-खुशी आ उल्लास से, बड़ा मन के मिजाज से रंग के तेवहार होली खूब मौज-मस्ती के साथे, सगरो भईया-भउजी मिल के मनावल लोग . ई होली मिलन 22 मार्च के अर्टेसिया पार्क, कैलि.फोर्निया में आयाजित कइल गइल रहे . भोजपुरिया सरोकार आ संस्कृति के रक्षा आ विस्तार खातीर भोजपुरी परिवार के स्थापना भइल . परिवार के सभ सदस्य लोग मिलके खूब तैयारी करेला लोग आ सभ मेहमान लोगिन के साथे होली खेलके, नाच-गाना करके, साथ में स्वादिष्ट भोजन के आनंद लेवे ला लोग .\nअबकि साल पुरे कैलि.फोर्निया से सैकड़ों लोग भाग लिहलस, जवना में आधे से अधिका भोजपुरी बोेले वाला लोग रहे . सउंसे लोगन के इकठ्ठा होखल एह बात के प्रमाण आ समर्थन देखावता कि विदेशन में भी भोजपुरी बोली, भाषा आ संस्कृति के संरक्षण खातिर सभे प्रयत्नशील बा .\nकार्यक्रम के नाम रहे ‘फगुवा’ जेकर उपज हमार संस्कृति के ‘फागुन’ शब्द से भइल . जेकर, मतलब ‘बसंत ऋतू’ होखेला . एह कार्यक्रम में हर उम्र के लोग आपन परिवार, आपन दोस्त लोगन के साथे गुलाल, अबीर, ठंडई, मधुर संगीत आ स्वादिष्ट भोजन से होली के उत्साह कई गुना अधिक बढ़ गइल . मशहूर गायक शिव बालक आ जीतेन्द्र शुक्ला आपन गीत-संगीत से सभे के मंत्र मुग्ध करे में सफल रहल लोग . डॉक्टर कामता राय, प्रोफेसर गणीत, कैलि.फोर्निया पाली, पोमोना आ विनाद कुमार के गाना पे सभे झूमल .\nश्री शिव बालक, श्री जीतेन्द्र शुक्ला, श्री चंद्रकांत पटेल अध्यक्ष बीजेपी अमेरिका आवरू\nश्री साइमन गौन्डर डायरेक्टर ग्लोबल एम अमेरिका के भोजपुरी परिवार के अध्यक्ष श्री रोहित सिंह स्वागत कइलन . ग्लोबल एम अलाभकर संस्था उभरत देशन में रहे वाला गरीब लोगन के चिक्तिसा और क्षैक्षिक जरूरत पे काम करेला .\nहोली के कार्यक्रम के बारे में श्री रोहित सिंह जी कहलीं – बडी़ गर्व के बात बा भोजपुरिया लोगन के साथ में होली खेलके आनंद उठावल . भोजपुरी परिवार के इहे कोशिश रहेला कि अमेरिका आवरू कनाडा में भोजपुरी संस्कृति हजारो-हजार साल तक चलत रहे .\nभारत के कुछ खास आ विशिष्ट लोग श्रीमती शीला दीक्षित केरल के गवर्नर, श्री लालू प्रसाद यादव पूर्व रेल मंत्री, श्री मनोज तिवारी गायक आ अभिनेता, श्री अमरजीत मिश्रा अध्यक्ष बीजेपी मुंबई, स्वामी चिन्मयानंद सरस्वती पूर्व बीजेपी सदस्य लोग विडियो के द्वारा होली के संदेश भेजलस .\nविदेश में आपन संस्कृति के जिंदा रखे के प्रयास करत भोजपुरी परिवार के, श्री अमरजीत मिश्रा खूब सराहना कइलन . कार्यक्रम के समाप्ति पे श्री रोहित सिंह सभ लोगन के धन्यवाद देत कहलन रउआ लोगन के सहयोग से सुन्दर होली के रचना भइल . रउरा लोगन के खूबसूरत चेहरा होली के रंग में सराबोर होके कार्यक्रम में चार चांद लाग गइल .\nमोदी सरकार में भोजपुरी के मान्यता मिली…..\nOne thought on “होली के हिलोरा उठल सात समुन्दर पार”\nमहेंद्र तिवारी says:\nरउवा होली कय याद दिला के होलीमय मौसम कय याद ताजा कर दिहलीं वैसय होली अइले में समय बाय फिर एगो आशा जरूर बाय कि अबकी बार होली में घरही रहब


फूहड़ता लेके खाली भोजपुरी के बदनामी काहे.. भाग २ – Anjoria\nजुलाई 12, 2015 अभय कृष्ण त्रिपाठी विष्णु, फूहड़ता, भोजपुरी\nजमाना लाख बुरा चाहे त का होला,\nउहे होला जे मंजूरे खुदा होला.\nनिकलल बानी सर कफ़न बांध के याद रखीह,\nमिट जाई हर रावन बस लक्ष के धियान धरीह,\nबा सेवा के इरादा त बोली के दरकिनार करीह,\nमरला बिना स्वर्ग नइखे ई मंत्र के मथ मरीह.\nबात जब फूहड़ता के चलल त पिछला विचार के तनी अउरी आगे ले जाए के मन क गइल.\nपिछला आलेख में लिखले रहीं कि कवनो शब्द भा वाक्य फूहड़ ना होला, फूहड़ होला ओकर प्रस्तुति करे के ढंग आ समुझे के समझ. जिनगी में फूहड़ता के एगो भाव जइसन मानल जा सकेला आ एह भाव से हम फूहड़ता के तुलना घर के बेटी बहिन से करे जा रहल बानी. एकरा के ऐसे समझी कि हम दोसरा के बेटी बहिन के पीछे पड़ी त हमर प्यार आ दूसर हमरा बहिन बेटी के पीछे पड़े त व्यभिचार. अइसहीं हमनी के दूसरा के बोली, भाषा के फूहड़ता नीक लागेला आ आपन ना. बस इहाँ फर्क एतने बा कि जहवाँ हम लोग अपना बहिन बेटी खातिर दूसरा से लड़े के तइयार हो जाइले ओहिजे भाषा के व्यभिचार पर खामोश हो जाइलें भा चुपचाप लाज में मारे नजर दूसरा तरफ हो जाला. आ एहिजे हमनी के दूसरा से अगला हो जाइले सँ. बस इहे सोच बदले के जरूरत बा.\nयो यो बबुआ के एगो बानगी बतावत बानी. शायद कुछ लोग के उत्साहवर्धन हो. बबुआ जी आपन फूहड़ता के वकालत करत एगो मसहूर प्रोग्राम में कहले कि उनकर मुँह मत खुलवावल जाय ना त हिंदी सिनेमा क पूरा कच्चा चिटठा खोल के रख दीहन. उदाहरण में हिंदी के एगो पुरान गाना के जिक्र कइले “आज की रात मेरे, दिल कि सलामी ले ले, दिल की सलामी ले ले”. बबुआ जी के एह गाना में फूहड़ता के अलहदा कुछ ना देखात रहे काहे से कि रात में दिल क सलामी लेबे के का मतलब होला खुद ही बुझ जाई लोग. बस रउओ लोगिन के एही माफिक कमर कसे के पड़ी. सामने केहु हो ओकर मुँह बंद करे खातिर सही तर्क होखे के चाहीं. आगे के काम अपने आप बन जाई.\nयदि लोगन के ‘कमरिया करे लपालप’ में फूहड़पन देखात बा त रउओ लोगिन के दूसरा के बतावे के पड़ी कि ‘चोली के पीछे क्या है चुनरी के नीचे क्या है’ में अधिका फूहड़ता बा. मानत बानी कि फूहड़ता के चर्चा चली त हमार कमीज तोहरा से ज्यादा उजर कहला से काम ना चली. लेकिन एह से एतना त जरूर होई कि दूसरा लोग के मुँह बंद होखे लागी. लोग के समझावे के पड़ी कि ‘लचके जब कमरिया त जिला हिलेला’ से ज्यादा फूहड़ बा ‘पल्लू के नीचे छुपा के रखा है उठा दूँ तो हंगामा हो’. सबसे बड़ बात यदि सामान पसंद नइखे त ख़रीदल बंद करीं. बढ़िया सामान आए चाहे ना बाकिर घटिया अपने आप बंद होखे लागी. आ कुछ करे के चाह बा त मठाधीशन के पीछे भागे से अच्छा बा बढ़िया साहित्यकार के भेंटइला प धन भले ना दीं पर जेतना हो सके सम्मान जरूर दीं आ सक्षम बानी त साल में कम से कम एगो बढ़िया साहित्य के सामने लावे के बीड़ा जरूर उठाईं.\nयाद आवत बा एगो मठाधीशी मंच के मालिक से जब पूछलीं कि एगो उपन्यास चाहे कविता संग्रह छपवा दीं. त कहले कि भोजपुरी में खुदे छपवावे के होला. एकर एगो सबसे बड़ कारन इहे बा कि एह लोग के भोजपुरी साहित्यकारन चाहे कवियन पर भरोसे नइखे आ एमा एहु लोग के पूरा दोष ना दीहल जा सके. कवनो मंच प केतनो गिनती के कवि लोग के बोलाहट हो झबुआ भर के लोग चढ़ जाला आ हकीकत इहे बा कि आधा से ज्यादा लोग के साहित्य के क ख ग घओ ना आवेला. अइसे में मंच के करता धर्ता के ई चाहीं कि सहिए लोग के मंच पर आमंत्रण दें आ जेके आमंत्रण दें ओकरा के पूरा इज्जत दें. उहाँ ई ना हो कि जब आमंत्रित सज्जन के माइक से आपन विचार कहे के कहल जाये त ओकरा के माइक प पहुंचे से पहिले कहा जाये कि भाई जी समय कम बा आ आगे मनोरंजन के कार्यक्रम में देरी हो जाई !\nकहे क मतलब कि आज जरूरत बा हर मनई के पीर, भिस्ती, बावर्ची, खर के किरदार एके साथ निभावे के पीछे का भइल से भुला के आगे बढे के जरूरत बा. ना बढब जा त पारसी लोग जइसन स्थिति खातिर तइयारी त करिए लीं जा.\nहर कारवाँ क़े आगाज खुद ही करे के पड़ी,\nआग केतनो तेज ओमा खुदे जरे के पड़ी.\nना अइहें कउनो खुदा जन्नत से ऐ विष्णु,\nस्वर्ग क़े चाह में एक बार त मरे क़े पड़ी.\nफूहड़ता लेके खाली भोजपुरी के चर्चा काहे…\n2 thoughts on “फूहड़ता लेके खाली भोजपुरी के बदनामी काहे.. भाग २”\nजुलाई 25, 2015 को 6:31 अपराह्न पर\nBHOJPURI MEIN LAGBHAG 80% LOGE CHAAHELAA SIRF ENTERTAINMENT, ENTERTAINMENT, ENTERTAINMENT,….AHIE SE…\nashok sharma atul कहते हैं:\nजुलाई 16, 2015 को 1:11 पूर्वाह्न पर\nbaat ta sahi baa ki phuharta par kahli bhojpuri ke naam kahe. bakir ego baat hamhuoon kahem, rauwa chor ta k hamhoon chor ban jaayee? i kaouno matlab bhaiyeil ki je sab kar uhe hamhooon kari. aur ego aur baat adhunikta, samaj vikash ke matlab cinemai parda par naa laukela, bhojpurian log ke kahi jawan parda par laukata kaa u aapna jeewan me utaar paihen. ham jaantanai naa. rauwa barishtha baani samajh sakeni, kabo ham batayem?


प्रयोगकर्ता वार्ता:John brunner - विकिपीडिया\nWelcome! John brunner\nस्वागतम्! नमस्कार John brunner जी, भोजपुरी विकिपीडिया पर राउर बहुत स्वागत बा!\nJohn brunner जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 22,743 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:John_brunner&oldid=626016" से लिहल गइल


स्वागत करीं महंगी के – Anjoria\nअगस्त 13, 2010 भोजपुरी, लस्टम पस्टम\n– जयंती पाण्डेय\nमहंगी के बढ़े में सरकार के कवनो दोष नइखे. महंगी के काम ह बढ़ल. अगर ऊ ना बढ़ी त केहु ओकरा ना चीन्ही, ना पूछी. सोसाइटी में रहे वाला हर बेकती आपन एगो पहचान राखेला. महंगी भी इहे रास्ता पर चलेले. महंगी लोगन के अभाव में जीये के आ रहे के सलीका बतावेले. ऊ हमनी के आपन सांस्कृतिक परंपरा से जोड़े ले. सेहत खातिर योग कइला से आ जिम गइला से कहीं बेहतर ह महंगी के प्रति पाबंद भइल.\nहमनी का इंडियन लोग मक्खीचूसी खातिर सभत्तर मसहूर बानी सन. हमनी के कम में जोगाड़ से काम चलावे आवेला. आपके मालूम होखे के चाहीं कि कइसे हमनी के माई-बाबूजी आपन पेट काट के हमनी के पेट भरल लोग. जहां काम खाली काम चलला भर से चल जाला, उहां एकरा के निभा ले जाए के चाहीं. ई सांच के हमनी का जानऽतानी सन लेकिन महंगी पर हो-हल्ला करऽतानी सन. सरकार आ मंत्रिययन के पुतला फूंकऽतानी सन. ई सरासर गलत बा. जवन बा ओकरा के स्वीकारे के होइ. ओकरा के स्वीकार करे के होई. ओही में गुजारा करीं.\nअब बेचारी सरकारो का करे. दाम बढ़ावल ओकर मजबूरी हऽ. ओकर हाथ बान्हल बा. अगर पेट्रोल और डीजल के दाम बढिय़े गइल त एतना जिद काहे के ? आखिर एडजस्टमेंट काहे नइखे कऽ लिहल जात ? हफ्ता में दू दिन अपना गाड़ी में मत जाईं त खर्चा घटि जाई. महीना में दू दिन मत जाईं अपना निजी वाहनन से. थोड़-बहुत पैदलो चलीं. दरअसल आपन आदत त हमनिये के बिगड़ले बानी सन. पैदल चलल अब बेइजती बुझाला. सड़क पर आदमी से कहीं ज्यादा त मोटरगाड़ी लउकेली सन. का बच्चा, का बूढ़ सब केहु आराम के सवारी चाहेला. अब जब आदत आराम के सवारी के डालिये लेले बानी सन त पेट्रोल-डीजल के दाम बढ़ला पर रोये के का ह ?\nबात-बेबात हमनी का सरकार के पुतला फूंके कऽ तइयार हो जा तानी सन बाकिर आदत बदले के एकदम तइयार नईखी सन. अरे, का जरूरी बा दूनूं बेरा खाइल. एके बार खा के काम ना चल सकेला ? हफ्ता में एक-दू दिन उपवासो कऽ लीही. एह से पेटो ठीक रही आ महंगियो के मोकाबला हो जाई. एकरा कहल जाला एक पंथ दो काज. जेतना टाइम हमनी का पुतला जरावे में बेकार करे लीं सन ओतना समय महंगी-चिंतन में लगाईं. तरह-तरह के तरीका निकालीं महंगी के दर्द के साधे के. दरअसल, ई महंगी-फहंगी कुछऊ ना होला बस अपना भीतर के वहम होला. महंगी पर रोये के हमनी का आपन आदत बना लेले बानी सन. हम आपना बात बतावत बानी कि आज ले हमरा महंगी में कवनो दर्द ना लउकल. हम हर स्तर पर महंगी के आजमा के देखनी. बस खाये के ना मिली त हावा पी लीं. सरकार के आपन काम करे दी. महंगी के आपन. आउर आप आपन काम करीं.\nपुरनका लस्टम पस्टम\n(भूल सुधार : आजु ले गलती से ज्योति जी के नाम जयन्ती लिखात चल आइल बा.)


‘सजना मंगिया सजाई दऽ हमार’ पारिवारिक फिलिम ह मसालेदार ना : हलचल सिंह – Anjoria\nAugust 29, 2014 Editor फिल्म, मनोरंजन 0\nमैनास प्रोडक्शन के बैनर तर बनल आ सेंसर बोर्ड से ‘यू’ सर्टिफिकेट लिहले भोजपुरी फिलिम ‘सजना मंगिया सजाई दऽ हमार’ के निर्माता हलचल सिंह के एह बात के शिकायत बा कि दर्शक उनुका फिलिम में मसाला खोजत बाड़े. कुछ लोग के एह बात के शिकायत बा कि ना त एहमें मसाला बा, ना ‘मजेदार’ डायलाग, आ ना ही कवनो आइटम सांग. हलचल सिंह के कहना बा कि उ फिलिम बनइबे एहीला कइलन कि उनुका पारिवारिक फिलिम बनावे के रहल.\nहालांकि फिलिम पिछला आठ हफ्ता से लगातार शान से चलत जात बिया एकर संतोषो बा हलचल सिंह के. तबहियों हलचल सिंह के कहना बा कि साफ सुथरा फिलिम के माँग करे व‌ाला लोग एह फिलिम के देखे नइखे जुटत. जबकि ओह लोग के चाहीं कि एह फिलिम के भरपूर समर्थन देसु ना त बढ़िया पारिवारिक फिलिम बनावे के सोचे वाला निर्माता के मन टूटे लागी. कहलन कि भोजपुरी सिनेमा में छिछोरापन आ फूहड़पन के आरोप लगावे लोग आवे आ उनुकर फिलिम देखे के बतावे कि का ई फिलिम ‘सजना मंगिया सजाई दऽ हमार’ उनका पैमाना पर खरा उतरल बा कि ना.


29 मई, मंगल के भोजपुरी पट्टी से 11 गो खबर – टटका खबर\nMay 29, 2018 इलाहाबाद, छपरा, बलिया, बस्ती, बेतिया, मऊ, वाराणसी, सिद्धार्थनगर, सिवान, सोनभद्र\nबस्ती में ट्रेन से कटाके दू आदमी के मौत\nबस्ती 29 मई (वार्ता). उत्तर प्रदेश में बस्ती के पैकोलिया इलाका में गौर टीसन का लगे बागडी गांव का सोझा रेल लाइन पार करत बलेसर गांव के रामजीत (30) आ 45 बरीस के एगो अनजान आदमी के मौत ट्रेन से कटा के हो गइल. अनजान आदमी के पहचान पता करे के कोशिश हो रहल बा.\nसिद्धार्थनगर में एके परिवार के चार गो बच्चा राप्ती नदी में डूबलें\nसिद्धार्थनगर 29 मई (वार्ता) उत्तर प्रदेश में सिद्धार्थनगर जिला के जोगिया कोतवाली इलका में राप्ती नदी में नहाए गइल चार गो बचवा डूब गइलें. चारों एके परिवार के रहलें. आजमगढ़ गांव के धर्मराज के बेटा नीरज (8) आ धीरज (9) अपना चाचा अमेरिका के दू गो बेटन नीरज (7) आ धीरज (10) का साथे काल्हु साँझ नदी में नहाए गइल रहलें. गहीर पानी में चल गइला से चारों डूब गइलें. दुनु भाई धर्मराज आ अमेरिका में अइसन प्रेम रहुवे कि दुनु जने अपना बेटन के नामो एके रखले रहुवे.\nसोनभद्र में अनपरा ताप विद्युत संयंत्र के एगो इकाई में आग लगला से यूपी में बिजली संकट\nसोनभद्र, 29 मई (वार्ता). उत्तर प्रदेश का सोनभद्र में अनपरा ताप विद्युत संयंत्र के एगो यूनिट में काल्हु रात करीब 11 बजे आग लाग गइल जवन तुरते पसर के पूरा इकाई के अपना चपेटा में ले लिहलसि. दमकल के कई गाड़ी एक घंटा के कड़ा मशक्कत का बाद आग पर काबू पा सकल.\nएह बीच, सावधानी बरतत 210 मेगावाट के पहिलका आ तिसरको इकाई के बंद कर दीहल गइल. एह हादसा में एगो अधिकारी पहचान प्रदीप पनिक के झउँसे के खबर बा. आग के लहोक एक किलोमीटर फरके से लउकत रहुवे.\nआग लगला का चलते ओबरा आ सोनभद्र के बीच 400 केवी लाइनो तकनीकी कारण से बंद हो गइल.\nबलिया में विवाहिता से सामूहिक बलात्कार\nबलिया 29 मई (वार्ता) उत्तर प्रदेश के बलिया जिला के बांसडीह इलाका के रहे वाली एगो औरत के पति केस लिखवले बाड़न कि उनुकर मेहरारु जब नइहर जात रहली त उनुका नइहरे के एगो आदमी अजीत अपना संघतिया का साथे मोटरसाइकिल पर बइठा लिहलसि आ कवनो अज्ञात जगहा ले जाके अपना अउरी चार गो देस्तन का साथे बलात्कार कइलसि.\nपुलिस तहरीर का आधार पर मुकदमा लिख के जांच करत बिया.\nबिहार में शिक्षकन के तनखाह बाँटे ला 14.36 अरब मंजूर\nपटना 29 मई (वार्ता). बिहार सरकार राज्य के प्राथमिक आ मध्य विद्यालयन के शिक्षकन के चालू वित्त वर्ष में वेतन भुगतान ला चौदह अरब 46 करोड़ आठ लाख रुपिया विमुक्त करे के मंजूरी दे दिहलसि. नगर प्रारंभिक शिक्षक, प्रखंड शिक्षक, अउर पंचायत शिक्षकन के स्वीकृत कुल 66104 पद पर बहाल शिक्षकन के एह राशि से वेतन मिल जाई.\nमेहरारु के जान लेबे वाला मरद के उमिर कैद\nछपरा 29 मई (वार्ता) बिहार में सारण जिला के छपरा के एगो अदालत गड़खा इलाका के सारोसराय गाँव के प्रमोद प्रसाद के दहेज ला अपना मेहरारु के जरा के मार देबे के दोषी मानत उमिर कैद के सजा सुनवले बिया.\n25 सितम्बर 2013 का दिने प्रमोद अपना मेहरारू के देह पर किरासन तेल ढार के जरा दिहले रहुवे आ झउँसन मेहरारु के नाम बदल के एगो निजी अस्पताल में भर्ती करा दिहले रहुवे जहां एकर मौत हो गइल. हालांकि मरे से पहिले पुलिस के दीहल बयान में ऊ प्रमोद के दोषी बता दिहले रहुवे.\nइलाहाबाद में लल्लू जी एंड संस के गोदाम में आग लागल\nइलाहाबाद, 29 मई (वार्ता) उत्तर प्रदेश में इलाहाबाद के कीड़गंज इलाका के रामबाग में लल्लू जी एंड संस के टेंट गोदाम में आग लाग गइल. खबर मिलला पर दमकल के सात गो गाड़ी आ सेना के दू गो गाड़ी मौका पर चहुँपल आ आग पर काबू पवलसि. एह हादसा में लाखन के सामान जरे के अनुमान बा.\nबेतिया में ट्रैक्टर से गिरके एगो बच्चा के मौत\nबेतिया 29 मई (वार्ता). बिहार में पश्चिम चम्पारण जिला के मुफ्फसिल इलाका में आजु ट्रैक्टर से गिरला का चलते नया टोला बसवरिया के वार्ड संख्या छह के जिशु कुमार (06) घवाहिल हो गउवे. इलाज ला ओकरा के अस्पताल में भरती करावल गइल जहाँ ओकर मौत हो गइल.\nपुलिस ट्रैक्टर जब्त क के आरोपियन के गिरफ्तारी करे ला छापेमारी करत बिया,\nबीएचयू में शोध करत एगो छात्रा अपना मंगेतर से वीडियो चैट का बाद खुदकुशी क लिहलसि\nवाराणसी, 29 मई (वार्ता). वाराणसी के काशी हिंदू विश्वविद्यालय (बीएचयू) में शोध करत एगो छात्रा ख्याति सिंह आजु अपना मंगेतर से वीडियो चैट कइला का बाद फांसी लगाके जान दे दिहलसि.\nपुलिस के कहना बा कि ख्याति मध्य प्रदेश के भौरा बैतूल के निवासी रहली आ बीएचयू के पर्यावरण अउर धारणीय विकास संस्थान में शोध करत रही. ऊ लंका इलाका के नगवां में किराया के डेरा में रहत रही आ ओही डेरा में अपना चुन्नी से फांसी लगा लिहली. एही 30 अप्रैल के वाराणसी के रामनगर के रहे वाला एगो नवही से ओकर सगाई भइल रहुवे आ अगिला साल शादि होखे वाला रहल. घटना के जानकारी मिलते ऊ मौका पर पहुंचल आ ट्रॉमा सेंटर में ख्याति के भर्ती करवलसि, जहां इलाज का दौरान ओकर मौत हो गइल.\nमऊ में कुदारी से काट के महतारी के जान लिहलसि\nमऊ, 29 मई (वार्ता). उत्तर प्रदेश में मऊ के घोसी इलाका में लाखीपुर गांव के प्रेमसागर के पिछला हफ्ता अपना मेहरारु रीता देवी से झगड़ा हो गइल रहे. एकरा बाद रीता अपना छह बरीस के बेटी ले के नइहर चल गइली. तब प्रेम सागर अपना पिता पर दबाव बनावे लागल कि रीता के ओकरा नइहर से ले आवसु. बाकिर जब ऊ लवटलें त उनुका साथे खाली बेटिए रहल काहें कि ओह बेरा रीता दवाई ले आवे ला कतहीं चल गइल रही. ई सुन के प्रेमसागर आग बबूला हो गइल आ अपना बाप के मारे ला दउड़ा लिहलसि. बाप केहू तरह जान बचा के भाग लिहलें त प्रेमसागर अपना भाई के दरवाजा तूड़े लागल. एही दौरान बीच बचाव करे ओकर 60 बरीस के महतारी आ गइली त उनुके के कुदारी से काट के अपना बेटी के ले के भाग निकलल.\nपुलिस केस लिख के प्रेमसागर के खोजत बिया.\nसिवान के दू गो हत्यारन के उमिर कैद\nसिवान 29 मई (वार्ता). बिहार में सिवान के एगो अदालत हत्या के एगो मामिला में आजु दू जने के उमिर कैद के सजा सुनवलसि. दुनु पर 20-20 हजार रुपिया के जुरमानो लगावल गइल बा.\nमामिला रहुवे कि दरौली थाना के गड़वार गांव में 29 अप्रैल 2010 का दिने फसल चरावे लेके भइल झगड़ा में सुरेंद्र चौबे के चचेरा भाई नारायण चौबे के गांवे के जितेंद्र चौबे आ ओह घरी मुखिया रहल मोगल राम, बबलू राजभर, अउर मुकेश गोंड गोली मार के हत्या कर दिहलें.\nचारो नामजद आरोपियन में से जितेंद्र चौबे आ मोगल राम के उमिरकैद अउर 20-20 हजार रुपिया के अर्थदंड लगावल गइल बा. दू गो आरोपी तब से फरारे बाड़न स जवना चलते ओकनी के बाद में सजा सुनावल जाई.\nभोजपुरी साहित्य सेवियन के पाती अक्षर सम्मान से सम्मानित कइल गइल


खबर भोजपुरी में (शनिचर,3जनवरी 2015) – टटका खबर\n(शुक,2जनवरी के खबर)\nशुक का दिने मुंबई में डिजिटल गाँव अकोदरा के राष्ट्र के समर्पित करत पीएम मोदी. मौका रहल आईसीआईसीआई के 60वाँ स्थापना दिवस के.\nभारत क कोस्ट गार्ड नया साल का ठीक पहिले गुजरात के पोरबंदर से 365 किलोमीटर फरका अरब सागर में विस्‍फोटक भरल एगो नाव के रोके आ पकड़े के कोशिश कइलस त ओह पर सवार अपना नाव के बम से उड़ा दिहले. एह भयंकर विस्फोट का बाद ओह पर सवार कवनो आतंकी के बचे के सवाले नइखे. बतावल जात बा कि नाव पाकिस्तान के कराची चलल रहुवे आ ओह पर सवार आतंकियन के इरादा नया साल का दिने मुबंई हमला जइसन कार्रवाई करे के इरादा राखत रहले.\nउत्‍तर प्रदेश के बदांयू जिला के मूसाझाग थाना के दू गो सिपाही बुुध का रात में प्रहलादपुर गांव से एगो नाबालिग लईकी के जबरिया उठा ले अइले आ ओकरा संगे सामूहिक कुकर्म कइलें. घटना के जानकारी मिलला का बाद थाना के प्रभारी के निलंबित क दिहल गइल बा आ दुनू फरार हो गइल सिपाहियन के गिरफ्तार करे के कोशिश चलत बा.\nकांग्रेस के कहना बा कि केन्द्र सरकार योजना आयोग खतम क के नीति आयोग बनावे के काम क के सत्‍ता के केन्‍द्रीयकरण करत बिया. अब नीति आयोग प्रधानमंत्री कार्यालय से जुड़ल महज एगो विस्तार बन के रह जाई.\nशुक का दिने लगातार छठवां सत्र में बढ़त दर्ज करत मुंबई के शेयर बाजार के सेंसेक्‍स 380 अंक उछल के आ निफ्टी 111 अंक उछल के बंद भइल. सोना 75 रुपिया सस्ता भइल आ चाँदी 400 रुपिया सस्ता.\nभारत में अमरीका के नया राजदूत रिचर्ड राहुल वर्मा शुक का दिने नई दिल्‍ली पहुंचले. भारत में नियुक्‍त होखे वाला भारतीय मूल के ऊ पहिला अमरीकी राजदूत हउवें. पिछला राजदूत नैंसी पावेल मार्च 2014 में इस्‍तीफा दे दिहले रही.\nसंयुक्‍तराष्‍ट्र मुख्‍यालय में अब दिवाली आ गुरूपर्व का दिने कवनो बइठक ना होखल करी. विदेश मंत्रालय के प्रवक्‍ता सैयद अकबरूद्दीन ट्वीट क के बतवले बाड़न कि अइसन पहिला बेर होखत बा.\nकउड़ा का आगि से मँड़ई में लागल आग का चलते बलिया के चितबड़ागाँव के बसुदेवा गाँव में एके परिवार के तीन गो भाई बहिन जर गइले. यूपी सरकार का तरफ से परिवार के डेढ़ डेढ़ लाख के मुआवजा देबे के एलान भइल बा.\nप्रधानमंत्री रहल चन्द्रशेखर के जयंती का मौका पर अब यूपी में 14 अप्रैल के सार्वजनिक छुट्टी दिहल जाई. एही तारीख के उनकर अधिकृत जनम दिन मान लिहल गइल बा काहे कि एही दिने बलिया के लोग उनकर जनमदिन मनावत आइल बा.\nसतरह साल ले बिहार में जंगल राज चलावे वाला आ चाराघोटाला में दोषी हो के सजा सुन चुकल लालू प्रसाद के कहना बा कि ऊ हुँड़ार ना हउवन आ बिहारो के लोग डरपोक ना ह जे डेरा जाई. कहलन कि जदयू आ राजद के मन मिल चुकल बा बस दल मिलावल बाकी बा.\nपूर्वोत्तर रेलवे के लखनऊ मण्डल के गोण्डा-बढ़नी रेलखण्ड पर छोटी लाइन के बड़की लाइन में बदले के काम मार्च महीना ले पूरा हो जाए के उमेद बा. एकरा बाद गोरखपुर-गोण्डा मार्ग पर रेलगाड़ी चलल शुरु हो जइहें स. बढ़नी तक रेल लाइन के पहिलही बड़की लाइल बनावल जा चुकल बा.\nभदोही जिला के सेमराध नाथ धाम में एक महीना ले चले वाला माघ मेला शुरू हो गइल बा. मेला के शुरुआत भदोही के जिलाधिकारी गंगा पूजन आ आरती क के कइलन.\nन्यायमूर्ति एल नरसिम्हा रेड्डी के शुक का दिने पटना उच्च न्यायालय के मुख्य न्यायाधीश पद के किरिया धरावल गइल. ऊ हिन्दी में किरिया लिहलन.\nगंगा नदी पर बनत दीघा-सोनपुर सह सड़क पुल के एह साल के आखिर ले पूरा बन जाए के उमेद बा. ट्रैक के ट्रायल करावल जा चुकल बा आ अब संपर्के सड़क के काम बाकी बा. पुल बन गइला का बाद पटना से सोनपुर, मुजफ्फरपुर, मधुबनी आ दरभंगा समेत अनेके जगहा के दूरी बहुते कम हो जाई.\nपश्चिम चम्पारण जिला के साठी थाना के हरनहिया गांव का लगे एगो ट्रैक्टर आ मोटरसाईकिल के टक्कर से मोटरसाईकिल सवार नवही के मौत हो गइल.\nशुक का दिने भइल बरखा से उत्‍तर भारत में ठंड अउरी बढ़ गइल बा जबकि तापमान में मामूली बढ़ोतरी भइल बा. यूपी में दू दिन से बरखा बूनी के दौर जारी बा आ एह चलते गलन बढ़ गइल बा. बिहारो में रुक रुक के बरखा होखे के दौर जारी बा.


प्रीत का दामन के पहिलका ट्रैक – काला चश्मा – जारी – Bhojpuri.co\nSeptember 11, 2020 September 11, 2020 CineBhojpuri\nसंजना राज आ अंशुमान सिंह के आवे वाली भोजपुरी फीचर फिलिम – प्रीत का दामन – के पहिलका ट्रैक – ‘काला चश्मा’ जारी हो गइल बा. एह फंकी डांस नंबर – काला चश्मा – के मोहन राठौड़ आ संजना राज गवले बाड़े. गीत शैलेश राज यादव के लिखल हवे. एह गाना के मशहूर संगीत निर्देशक स्वर्गीय धनंजय मिश्रा के श्रद्धांजलि का रूप में समर्पित कइल तय भइल बा.\n‘प्रीत का दामन’ एगो संगीत भरल ताजा कहानी पर बनल बा जवन अबहीं ले भोजपुरी में नइशे आइल. पूरा परिवार के मनरंजन करे वाला एह फिलिम के संगीत पोढ़ बा आ गीत भाव भरल बाड़ी स. सोना में सोहागा बा एह फिलिम के नायिका संजना राज आ नायक अंशुमान सिंह के हॉट जोड़ी.\nB4U भोजपुरी के बनावल एह फिलिम के गीत काला चश्मा में संजना आ अंशुमान सिंह एगो फार्म हाउस में आनन्द में नाचत लउकिहें. हर उत्सव भा मौका पर गावे बजावे जोग एह गीत के धमाल यूपी बिहार में लउके वाला बा.\nएह गाना का बारे में बतियावत मोहन राठौड़ के कहना बा – अधिकतर त हम भक्ति संगीत गाई लें बाकिर कुछ अलगो करे का कोशिश में अपना दायरा से बाहरो निकले के कोशिश कर दीहिलें. काला चश्मा एगो पार्टी गीत ह जवन फिलिम के धड़कनो बावे. एहमें नाच का साथे रोमांसो के तड़का बा जवन रउरो के झूमे पर उकसावे से बाज ना आई. संजना के आवाज़ एकरा के अउर जियतार क दिहले बा. उनुका साथे काम करे में हमरा बहुते खुशी मिलल.\nमोहन राठौड़ के विचार में आपनो बाति जोड़त संजना राज कहत बाड़ी कि – ई गीत हमरो ला खास बा. हमहूं त भक्तिए गीच अधिका गवले बानी. जबकि काला चश्मा एगो उत्सव गीत हवे, एकर नृत्य वाला लय रउरो गोड़ नाचे ला मजबूर कर दी. ई गीत संदीप सर, विष्णु सर आ स्वर्गीय धनंजय मिश्रा जी के वजह से बनल बा. आ एकरा ला हम आभारी बानी उहाँ सभे के.\nB4U भोजपुरी निर्मित आ विष्णु शंकर बेलू के लिखल आ निर्देशित फिलिम ‘प्रीत का दामन’ जल्दिए रिलीज़ होखे वाली बा.\n(ITAI DOSHIN MEDIA)\nशैलेश राज यादव\nPrevious सइयां अरब गइलें ना के पहिला झलक उजागर\nNext भोजपुरी फ़िल्म ‘लिट्टी चोखा’9अप्रैल को होगी रिलीज


अपना मूल के जनला समझला के माने – Anjoria\nअपना मूल के जनला समझला के माने\nगँवई लोक में पलल-बढ़ल अगर तनिको संवेदनशील होई आ हृदय -संबाद के मरम बूझे वाला होई, त अपना लोक के स्वर का आत्मीय हिरऊ -भाव के समझ लेई. आज अपना गँवई काकी का मुँहें एगो जानल-सुनल पुरान गीत सुनत खा हम एगो दोसरे लोक में पहुँच गउंवीं, हमार आँखि भींजि गउवे आ हम भितरे तड़फड़ाए लगुवीं. काकी का चलि गइला का बादो ओह गीत का भाव-लय के गूँज-अनुगूँज हमरा भीतर बनल रहुवे आ हम कसमसात रहुवीं. बेटी क बाप भइला आ ओके बियहला-दान कइला का बाद जवन अनुभव-बोध हमके भइल बा; ऊ जइसे छछाते परतच्छ हो उठुवे. ई सगरी बिकलता ओह वाचिक-संबादे से भइल रहुवे, जवना क माध्यम काकी के सुनवलका गीत रहुवे.\nवाचिक संबाद खाली बोलले-बतियवला से ना होला, चेहरा के भाव-भंगिमा, उतार-चढ़ाव आ क्रिया-व्यवहारो से प्रगट होला. मुँह बिजुकावल, मुँह बनावल भा मुँह फेरल, आँख मटकावल, तरेरल आ मटकियावल जइसन शब्द एही मूक-गहिर संबाद खातिर बनल होई. दरअसल सँग-सँग रहत दिन मास बरिस बीतेला त लोग एक दुसरा का देह के भाषा, ओकरा चाल ढाल आ भंगिमा से परिचित होला आ फेर बे बतवले, कहले ओकरा भाव के बूझि लेला भा कयास लगा लेला. आपुसी संग -साथ में पनपल ईहे मौन -बतकही भा संबाद गँवई लोक के परस्पर जोरले-बन्हले रहे. सँग सँग हँसत-रोवत, गावत-बजावत, लड़त-झगरत, काम-धंधा करत ई हृदय-संबाद लोककथा भा लोकगीतन के मरम बूझे में मदद करत रहे. आगा चल के, ई तरक्की के लालसा शहरी भाग-दउर आ पइसा कमइला के चाह-छाँह आ हिरिस मे खतमे होत चलि गइल. अब गीतिया त बा बाकिर ओकरा भाव-भूमि प लोग उतरते नइखे. अब का लड़िकन के दादा-दादी, ईया-फूआ वाला गँवई लोक से जोरलो कठिन बा. साइत-संजोग मिलतो बा त ऊ ओह सांस्कृतिक-चेतना का आत्मीयता से कहाँ जुड़ पावत बा ? अब महानगर का इस्कूलन में पढ़े आ ब्यस्त-बाझल मम्मी-डैडी का कलजुगिया संस्कार वाला लइकन के फेड़ पौधा, फसल आ साग सब्जी का उपराजन से कवनो लगावे-छुआव नइखे. नाता रिश्ता के मामूली पहिचान त बा बाकिर ऊ आत्मीय -भाव आ संवेदन के छुवाइये नइखे. हिया का मौन संबाद के अनुभूति-प्रतीति कहाँ से होई ? ऊ ग्रहणशीलता आ भावभूमि के स्तर जवन लोक-स्वर के मरम बूझे आ ओमे डूबि के मन का ओह हूक हुलास आ पीर-कसक के पकड़े; ऊ त लोक में रचले-बसले नू होई.\nलोक से कटत लोग, ओकरा भाषा आ भावभूमियो से कटल जा रहल बा. लोक के स्वर जवना लोकगीतन में संचित बा ओकरा संरक्षन आ बटोरला क बात होता, कतना लोग ओके बटोर सइहार के किताब आ सीडी बनावत बा, बाकि ओकर होई का ? हमहन क अगिली पीढ़ी ओके कतना महत्व दीही, ई सवाल बेचैन करत बा. एह गीतन के सुन के भाव विभोर आ विकल होखे वाली हमहन क पीढी ना रही तब? पुत्र कामना खातिर आ कामना फलित भइला का बाद गवाये वाला सोहर होखे भा सगुन क संझा-पराती, बियाह क गीत होखे भा ‘चिरई’ बनल बेटी क गीत “नीबिया क फेड़ जनि कटवइहऽ मोरे बाबा हो, नीमिया चिरइया क बसेर ..” में छिपल मरमभेदी अनुरोध; लोक-स्वर के अनुभव-संसार आ संबेदन-पीर का भाव भूमि पर उतरल आसान ना होई. ना “दूध क नेकी”आ मोल माँगे वाला गीत के अन्तर्वेदना अनुभव होई ना जँतसारी के श्रम सीकर से भींजल बिरह-वेदना आ जीवन-संघर्ष के ब्यथा क साछात्कार. बेटी त नीम का चिरई अस बसेर क के दुसरा देश, दुसरा घरे चल जाई आ “दूध क नेकी” क जिम्मा भाई पर डाल जाई, भितरी से कतनो अहकी-डहकी बाकि बाबू जी के समझावत जाई कि बाबा, माई के खेयाल रखिहऽ ! आ बेटा, ऊहो एक दिन “गौरी बियाहन” निकली त नया संबंध का उल्लास आभास में ओह “अनमोल” दूध के मोल भुला जाई. कुछ दिन बितते बियहुती सँग रोजी-रोजिगार में लाग जाई भा नोकरी पर परदेस चल जाई. माई-बाबू अकेल रहि जइहें, बेटी क कहलका इयाद करत ..”सून होइहें अँगना -दुआर !” जीवन-चक्र आ संस्कारन वाला भाव संबाद क हिया से अनुभूति प्रतीति आवे वाली पीढ़ी के कहाँ से होई ? लड़िकइँयें से कारटून आ मूवी देखे वाला लइका-लइकी, “सास बहू और वो” देख के सयान होत बाड़े सऽ. सन्डे के महतारी बाप सँगे “माल”,”बिग मार्केट” में शापिंग-मनोरंजन. अपना लोक स्वर वाली भाषा संस्कृति से कतना दूर.\nधीरहीं धीरे, बाकि तेजी से ओरात पुरनका भाव-सुभाव, आत्मीयता आ पारस्परिकता नयकी पीढ़ी के, अपना लोक संस्कृति, संस्कारन आ भाषा-भाव से बिलग कइले जा तिया. कुछ लोग जे तनी मनी सटल-डटल बा, ओह सब में हिया के मौन संबाद के आत्मीयता क ऊ बहत रहे वाली चेतन लहर नइखे. का गाँव जवार के नवकी पीढ़ी, का आपन गँवई लोक छोड़ के परदेस जाये वाला शहरी माई-बाप ! का ओह लोगन क ई जिमवारी नइखे कि कि अपना माई-बाप आ बाबा-आजी वाला अपना मूल (ओरिजिन) से अपना सन्तानो के जोड़ो ? का नया पीढ़ी के अपना मूल से, अपना लोक आ भाषा-संस्कृति आ संघर्ष-गाथा के जाने-समझे के अधिकार नइखे ? का ऊ अपना मूल आ ओसे जुड़ल पहिचान से व॔चित रहिहें स ऽ? सोचीं सभे, जल्दी सोचीं ..कहीं देर मत हो जाव !!\nPrevious Post: आपन भाषा आपन गांव\nNext Post: का करीं\nसाँचे कहनी… समय बदल गइल बा.. लोग साँझ पराती के गीत भुला गइल.. ढेंकी-जाँता के गीत बिलम गइल. रीति रिवाज संस्कार से नयका पीढ़ी भाग रहल बा. आ जे तनी पुरनका भी बा उ शहरी संस्कृति में लाजे कुछ बोलत नईखे..\nएह साल उत्तम नगर दिल्ली के एगो पार्क में छठ के आयोजन रहे, ओहिजा मेहरारू लोग के जमघट रहे बाकी एको ओर से छठ के गीत ना फूटल… महल्ले के दुगो बुढ़ रही लोग उनका से कहनी त जवाब आइल कि केहु गावते नईखे त हम काहे गायीं ? अब एह बदलल मानसिकता में रीति रिवाज संस्कार आ ओहसे जुड़ल गीत कईसे बाँची ?